Life Force

Egészséges, hosszú élet a tudományos kutatások legújabb áttöréseinek segítségével

Tony Robbins

dr. Peter H. Diamandis

és dr. Robert Hariri PhD

Így vélekednek a világ első számú tudományos és egészségügyi szakemberei a Life Force-ról

„A Life Force egy »erőtúra«. Tony Robbins és Peter Diamandis csodálatos betekintést nyújt a tudomány, az egészségügy és az életmód legújabb vívmányaiba, melyek a minél hosszabban tartó, egészségesen élt élet érdekében rendelkezésre állnak. Kötelező olvasmány mindenki számára, aki szeretne egészséges maradni, és megóvni magát a betegségektől.”

‒ David Sinclair PhD, a Harvard Orvostudományi Egyetem genetikai tanszékének professzora és az öregedés biológiai mechanizmusait vizsgáló Paul F. Glenn Központ társigazgatója, a Meddig élünk? ‒ Miért öregszünk, és miért nem kellene? (Budapest, 2021, Akkord Könyvkiadó) című New York Times-bestseller szerzője

„Egy biotechnológiai forradalom kellős közepén állunk, így lehetőségünk nyílik a legtöbb fajta betegség gyógyítására ‒ egyben élettartamunk évtizedekkel való meghosszabbítására. Tony Robbins és Peter Diamandis barátságos hangvételű könyve pontról pontra nyújt hathatós tájékoztatást mindenki számára, akinek fontos az egészség és az életerő. Munkájukkal hozzájárultak ahhoz, hogy közelebb hozzák az olvasó számára az olyan lenyűgöző és reményteljes technológiák működését, mint a CRISPR, a génterápia és az őssejtterápia.

‒ George Church PhD, a Harvard Orvostudományi Iskola genetikai tanszékének professzora, a Harvard és a Massachusettsi Műszaki Egyetem orvostudományi és egészségügyi technológiák tanszékének professzora, valamint a Harvard Egyetem Biológiailag Inspirált Mérnöki Intézetének alapító tagja

„Tony Robbins, aki a segítségnyújtás régi mestere, a Life Force-ban a hangsúlyt a teljes test egészségét szolgáló hasznos leckékre helyezve megalapozza olvasói sikerorientált gondolkodását, továbbá pontról pontra betekintést nyújt az olvasó számára abba, hogy miként járulnak hozzá a személyre szabott orvoslás legújabb eredményei az életerő és az élettartam növeléséhez.”

‒ Dr. Michael Roizen, a Clevelandi Funkcionális Wellness Klinika nyugalmazott személyzeti jólléti felelőse, öt díjnyertes New York Times-bestseller szerzője

„Senki sem bánja meg, ha megveszi ezt a könyvet. Részletes összefoglalója az egészségesen és minél hosszabban élt életünket szolgáló legújabb és főként tudományosan megalapozott tényeknek. Tony és Peter kötete a legfontosabb információk »teljes terítékét« felkínálja remek nyelvezettel megírva. És ami talán a legfontosabb: nemcsak arra tesz javaslatot az olvasó számára, hogy mit tegyen, de arra is, hogy miként. A könyv praktikus tanácsokkal szolgál, egyszóval változást hoz az olvasó életébe, a lehető legjobb irányba.”

‒ Matthew Walker, a Kaliforniai Egyetem (Berkeley) idegtudományi professzora, a Google alvástudósa, a Miért alszunk? ‒ Az alvás és az álmok hatalma (Budapest, 2019, Akkord Könyvkiadó) című könyv szerzője

„Jövőbe látó és különleges könyv ‒ az egészségünket és a gyógyulásunkat, a hosszú és jó egészségben élt életünket szolgáló legfrissebb, tudományosan alátámasztott információkat tartalmazza. Erősen ajánlott olvasmány!”

‒ Dr. Dean Ornish, a Megelőző Orvoslás Kutatóintézetének elnöke és alapító tagja, a Kaliforniai Egyetem Orvosi Iskolájának (San Francisco) klinikai professzora, a Dr. Ornish’s Program for Reversing Heart Diseases (Dr. Ornish programja a szívbetegség visszafordítására) és az UnDo It! How Simple Lifestyle Changes Can Reverse Most Chronic Diseases (Mit ne tegyünk? ‒ Hogyan lehet egyszerű életmódbeli változtatásokkal kigyógyulni a krónikus betegségek többségéből?) szerzője

„A Life Force segít választ találni a kérdésekre. Megismertet a legjelentősebb feltalálókkal, találmányokkal és technológiákkal, melyek az egészség és a gyógyítás területét, jelenleg alkalmazott módszereit gyökeresen átalakítják.”

‒ Ray Kurzweil neves feltaláló és futurista, aki harminc éve megbízható előrejelzésekkel szolgál. Tevékenységét Bill Clinton a Nemzeti Technológiai Éremmel jutalmazta, az Inc magazin pedig »Thomas Edison jogos örökösének« nevezte

„A modern orvoslás csodáinak e figyelemre méltó biopsziája a remény és a gyógyítás futurisztikus, eget rengető hatású utazására visz, melyet azonnal megkezdhetünk.”

‒ Mehmet Oz sebész (Columbia Egyetem, New York-Presbiteriánus Kórház)

„Tony Robbins olyan információk birtokába juttat, amelyek nem egykönnyen elérhetőek. Az orvostudomány területén áttörést jelentő eredményekről szóló beszámolók inspirálóak, emellett a jobb egészség, jóllét és életminőség érdekében alkalmazható megoldásokkal ismertetnek meg.”

‒ Dr. Mark Hyman, a Clevelandi Funkcionális Wellness Klinika stratégiai és innovációs vezetője, 14 sikerkönyv szerzője, nemzetközileg elismert orvos, kutató, oktató és aktivista

„A Life Force az egészségben élt hosszú élet régóta ismert és újonnan felfedett titkainak egész kincsestára. Tony Robbins és Peter Diamandis az egészség, az orvoslás és a technológia területén tevékenykedő több mint 100 elismert szakértő felfedezéseit hangolja össze, hogy az olvasókat hozzásegítse az egészségesebben működő szív, elme és a jobb életminőség célját szolgáló döntések meghozatalához.”

‒ Dr. Eric Verdin, a Buck Intézet elnök-vezérigazgatója, a Kaliforniai Egyetem Orvosi Iskolájának (San Francisco) egyetemi docense, az Amerikai Tudományos Haladásért Egyesület munkatársa

„A Life Force megismertet a demenciát, a rákot, valamint a szív- és érrendszeri betegségeket kezelő, illetve megelőző várható áttörésekkel. E nagy hatású könyv a gyakorlatban alkalmazható stratégiákat mutatja be, melyek javítják egészségünket és meghosszabbítják az életünket. Tony és Peter lenyűgöző történeteken keresztül világít rá a precíziós orvoslás forradalmában rejlő ígéretre. Kötelező olvasmány mindenkinek, aki önmaga és a világ számára is egészségesebb jövőt szeretne!”

‒ Rudy Tanzi PhD, a The Healing Self (A gyógyító én) című sikerkönyv szerzője, a Harvard Egyetem neurológia tanszékének professzora, a Massachusettsi Általános Kórház McCance Agyi Egészség Központjának társigazgatója

Így vélekednek a világ első számú sportolói Tony Robbinsról és a Life Force-ról

„Új könyvében Tony Robbins a csúcsteljesítmény fenntartásához, az egészséget és nagyobb életerőt garantáló életmódhoz szükséges legfontosabb információkat osztja meg olvasóival.”

‒ Cristiano Ronaldo, minden idők legtöbb gólt szerzett futballistája, aki öt alkalommal is elnyerte az Aranylabda trófeát, 33 díj és kitüntetés birtokosa, 7 szövetségi cím, illetve 5 UEFA-bajnokok ligája cím birtokosa

„A Life Force-ban megtaláljuk az áttörést hozó legújabb eredményeket és igénybe vehető terápiákat, melyekkel gyógyíthatjuk és erősíthetjük testünket ‒ ezek ugyanolyan, nem sebészeti eljárások, amelyek nekem segítettek abban, hogy fájdalommentesen golfozzak és teniszezzek azt követően, hogy tíz percnél tovább állni sem tudtam. Óriási változást fognak hozni az életedbe!”

‒ Jack Nicklaus, minden idők legnagyobb golfjátékosa, a világ 120 profi bajnokságának győztese és a legnagyobb presztízsű profi bajnokságokon megszerezhető 18 cím nyertese

„Tony Robbins segített felfedni önmagam előtt, hogy milyen fából is faragtak. Segítségével új követelményeket támasztottam magam felé, és nemcsak a teniszt, de az egész életemet magasabb szintre emelte!”

‒ Serena Williams 23-szoros Grand Slam-győztes teniszező

Így vélekednek a világ első számú vezetői Tony Robbinsról és a Life Force-ról

„Amikor Tony Robbins segítséget nyújt valamilyen témában, az adott terület legnagyobb képviselőinek felvilágosultságával ismertet meg a legfontosabb fogalmakkal, briliánsan ötvözve, közérthető és szórakoztató formában leírva, hogy az olvasónak mint szépen becsomagolt ajándékot nyújtsa át. A Life Force-ban Tony Robbins az élettel kapcsolatos legfontosabb kérdésre összpontosítva a tőle telhető legtöbbet adja: miként érhetjük el, hogy hosszabb ideig éljünk, és hogy jobb életminőségünk legyen? E könyv kötelező olvasmány azoknak, akik választ keresnek erre a kérdésre. Mérföldkőnek számító munkájában Tony az éppen készülőben lévő, lenyűgöző tudományos eredményeket mutatja be, ezzel együtt pedig azt, miként használhatjuk azokat életminőségünk javításához és élettartamunk meghosszabbításához.”

‒ Ray Dalio, a Bridgewater Associates, a világ legnagyobb fedezeti alapjának alapítója és befektetési társvezetője, a New York Times bestsellerlistájának vezető műve, az Elvek (Budapest, 2019, A4C Books) szerzője

„Tony Robbinstól mind személyes, mind szakmai téren hatalmas erőt merítettem, és rálátást nyertem a számomra fontos kérdésekre.”

‒ Peter Guber, a Mandalay Entertainment elnök-vezérigazgatója, a Los Angeles baseballcsapat és a Golden State Warriors profi kosárlabdacsapat tulajdonosa

„A legnagyobb ajándékot tudhatja magáénak: tehetsége van ahhoz, hogy inspiráljon másokat.”

‒ Bill Clinton, az Egyesült Államok korábbi elnöke

„Tony Robbins egy zseni... Páratlan képessége van ahhoz, hogy az embereknek utat mutasson a kihívások leküzdése felé.”

‒ Steve Wynn, a Wynn Resorts alapító-vezérigazgatója

„Tony Robbins eszközei és módszerei kezdettől fogva a kultúránk részét képezik. Meghatározó szerepet játszott abban, hogy a Salesforce.com 25 millió dolláros céggé nője ki magát. Tony és tanításai nélkül ma nem létezne a platform.”

‒ Marc Benioff, a Salesforce.com alapító-elnöke

„Amit Tony igazából adott nekem, az az volt, hogy a velencei strandon pólókat áruló ücsörgő gyerekből kockázatvállaló, tettre kész felnőtté érjek, aki tényleg válni akar valakivé. Hidd el nekem, aki 25 éve élek ezekkel a módszerekkel: újra és újra nyitott vagyok a következőkre.”

‒ Mark Burnett, a Survivor, Shark Tank és a The Voice című műsorok ötszörös Emmy-díjas producere

„Tony emberfeletti erővel rendelkezik... Változásra bír másokat. Bizton állíthatom: nem annyira a motivációról van szó, mint arról, hogy hagyja az embereket a már meglévő forrásokból meríteni.”

‒ Oprah Winfrey Emmy-díjas televíziós műsorvezető, producer

Így vélekednek a világ első számú pénzügyi elméi Tony Robbinsról

„Robbins a legjobb gazdasági moderátor, akivel valaha dolgoztam. Küldetése, hogy a világ legnagyobb pénzügyi elméinek meglátásait használhatóvá tegye az átlag befektető számára, igazán inspiráló.”

‒ Alan Greenspan, a Federal Reserve négy elnök hivatali ideje alatt szolgáló korábbi elnöke

„Tony egy 45 perces interjúra jött az irodámba, amely végül négy órán át tartott. Ez az alkalom egyike volt életem igazán gondolatébresztő beszélgetéseinek. Energiája és szenvedélye ragályos és feltöltő hatású.”

‒ A néhai John C. Bogle, a Vanguard Group alapítója, mely a vezetése alatt 3 ezermilliárd dolláros vagyont szerzett

„Tony Robbins a legnagyobb titkok tudója ‒ az emberi természet rejtelmeit feltáró sajátos meglátásai révén tudja, hogyan tegye az elmét nyitottá a nagyobb horderejű lehetőségekre.”

‒ Paul Tudor Jones II, a Tudor Investment Corporation alapítója, minden idők tíz legsikeresebb kereskedőinek egyike

Így vélekednek a világ szórakoztatóiparának legfontosabb képviselői Tony Robbinsról

„Függetlenül attól, ki vagy, sikeresnek és boldognak érzed-e magad, Tony biztosan tartogat valamit számodra.”

‒ Hugh Jackman Emmy- és Tony-díjas színész-producer

„Tony Robbins egy zseni, és csak egyre jobb lesz abban, amit csinál. Rockyt szüntelen pofonokra inspirálja.”

‒ Sylvester Stallone amerikai színész, rendező, forgatókönyvíró

„Féltem attól, hogy a sikerem miatt a családom hiányt szenved valamiben. Tony képes volt arra, hogy más megvilágításba helyezze a dolgokat, és rámutasson, hogy emberek millióinak nyújtottam segítséget. Talán mindennél intenzívebb érzéseket ébresztett bennem.”

‒ Melissa Etheridge kétszeres Grammy-díjas énekes-dalszerző

„Ha szeretnél változtatni a helyzeteden, az eredményeiden, itt az alkalom. Tony a te embered.”

‒ Usher Grammy-díjas énekes-dalszerző-vállalkozó

„Mije van ennek az embernek, amit mindenki akar? Teljesen hétköznapi!”

‒ Diane Sawyer, az ABC World News és a Good Morning America korábbi arca

„Tony Robbins ismeri a siker ritmusát. Hihetetlen inspirációforrás, módszerei hozzájárulnak az életminőség javításához. Én kizárólag a legjobbakkal dolgozom, és bizony, Tony a legjobb.”

‒ Quincy Jones Grammy-díjas zenész-producer

„Mialatt Tony Robbinsszal dolgoztam, megállíthatatlannak éreztem magam. Attól a pillanattól kezdve kétségem nem maradt afelől, hogy mit akarok, és miként fogom elérni. Annyira világosan láttam a célomat, hogy meg is valósítottam: világbajnok lettem.”

‒ Derek Hough táncos-koreográfus, az ABC csatorna Dancing with the Stars című táncos vetélkedőjének ötszörös győztese

„Tony Robbins szemüvegén keresztül elképesztő rálátást nyújt az életünkre, feltérképezve küldetésünket, rámutatva, mi tart vissza céljaink megvalósításától, és mi lehet segítségünkre az előrejutásban.”

‒ Donna Karan legendás divattervező, a DKNY alapítója

Tony Robbins korábban megjelent könyvei

Anthony Robbins: Határtalan siker

A könyv lépésről lépésre bemutatja, miképpen érheti el és tarthatja fenn csúcsteljesítményét, miközben érzelmi és pénzügyi szabadságra, vezető szerepre és önbizalomra tesz szert! Segítségével megnyerheti mások együttműködését, felvértezheti önmagát mindazzal a tudással és bátorsággal, amelyre önmaga és saját világának újrateremtéséhez szüksége van.

Ára: 4490 Ft

Tovább a könyvhöz

Olvasson bele

Anthony Robbins:

Ébreszd fel a benned szunnyadó óriást!

Nagyszerű érzés tudni, hogy születésünk óta mindannyian rendelkezünk azokkal az információkkal és képességekkel, amelyek a leginkább vágyott változások elérésében segítenek minket! A szerző – aki a világ egyik legismertebb sikertrénere, népszerű pszichológus, író – jelen könyvében évtizedes szakmai tapasztalatából merítve írja le, hogyan hasznosítsuk azokat a belső erőinket, melyek a sorsunkat alakítják.

Ára: 5990 Ft

Tovább a könyvhöz

Olvasson bele

Anthony Robbins: Egy barát üzenete

– Hatékony útmutató életed irányításához

A könyv segítséget, megértést és támogatást kínál néhány egyszerű lépéssel, melyek révén azonnali, pozitív változásokat érhetünk el az életünkben. Az Egy barát üzenete tömören és olvasmányosan mutatja be Anthony Robbins kiemelkedően hatékony módszereit és eszközeit, melyek a csúcsteljesítmény elérését segítik elő. A szerző a könyv kiadásából származó teljes jogdíját az Anthony Robbins Alapítványnak adományozza.

Ára: 1790 Ft

Tovább a könyvhöz

Olvasson bele

Anthony Robbins: Óriás léptek

Háromszázhatvanöt rövid, egyszerű tanulni- és tennivaló, amelyek segítségével valóban óriás léptekkel haladhatunk életminőségünk javítása felé. A könyvet könnyen beilleszthetjük zsúfolt hétköznapjainkba, hiszen az egyes fejezetek rövid, könnyen emészthető részekre vannak bontva, így elég naponta mindössze pár percet szánnunk rájuk. Néhány egyszerű lépés, és elérhetjük álmainkat!

Ára: 1990 Ft

Tovább a könyvhöz

Olvasson bele

LIFE FORCE

Egészséges, hosszú élet a tudományos kutatások legújabb áttöréseinek segítségével

Tony Robbins

Dr. Peter H. Diamandis
és Dr. Robert Hariri PHD

Budapest, 2023

A mű eredeti címe: Life Force – How New Breakthroughs in Precision Medicine Can Transform the Quality Your Life & Those You Love

A mű eredetileg a Simon & Schuster kiadásában jelent meg az Egyesült Államokban, New Yorkban 2022-ben.

Simon & Shuster

1230 Avenue of the Americas

New York, NY 10020

© Anthony Robbins, 2022

© Bioenergetic Kiadó Kft., 2023

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-647-7

© Fordította: Kozma Gyula, Juhász Gabriella, Nádasi Dóra

Főszerkesztő: Kajtár-Schneider Krisztina

Felelős szerkesztő: Juhász Gabriella, Klimó Petra, Prudovits Edina

Szaklektor: dr. Peredy Margit

Minden jog fenntartva, beleértve az egész vagy részletek reprodukálásának jogát.

Ezt a könyvet mindazon lelkeknek ajánlom, akik nem érik be kevesebbel, mint hogy egész életükben a lehető legtöbbet akarják kihozni, megosztani és mások számára adni magukból. Számomra a legfontosabb ‒ életem Istentől kapott legnagyobb ajándéka ‒ huszonkét éve feleségem, Sage, a gyermekeim, az unokáim és népes választott családom ‒ kimondhatatlanul hálás vagyok mindnyájatoknak.

‒ Tony Robbins

Apámnak, Harry P. Diamandisnak, a kedves és kitűnő orvosnak, aki 89 évet megért, és hihetetlen anyámnak, Tula Diamandisnak, aki 86 évesen is komoly életerővel bír! Éljen sokáig, még további 100 éven át!

‒ Peter H. Diamandis

A könyvhöz való hozzájárulásomat a családomnak ‒ Alexnek, Jacknek, Haley-nek és Maggie-nek ‒ ajánlom abban a reményben, hogy folyamatos munkánk egészségben töltött évekkel, sőt évtizedekkel hosszabbítja meg azok életét, akik erőfeszítéseinknek értelmet adtak.

‒ Dr. Robert Hariri

Jogi nyilatkozat

Jelen kiadvány a szerző(k) meglátásait és elképzeléseit tartalmazza, akik szándéka az érintett témákkal kapcsolatban hasznos felvilágosítás és információ nyújtása. Sem a szerző, sem a kiadó nem nyújt sem gyógyászati, sem egészségügyi vagy bármiféle személyes szakmai szolgáltatást általa. A könyvben foglalt bármely javaslat elfogadásához vagy következtetés levonásához az olvasónak konzultálnia kell kezelőorvosával, egészségügyi vagy egyéb kompetens szakemberrel.

A könyvnek szintén nem célja alapul szolgálni pénzügyi döntések meghozatalához, sem speciális befektetések megtételéhez, értékpapírok adásvételéhez.

Amennyiben a könyvben szereplő cégekhez és szervezetekhez a szerzőket anyagi érdekeltség köti, ezt az adott cég első említésekor tüntetjük fel.

A szerző és a kiadó különösen nem vonható jogi felelősségre a könyvben foglalt bármely tartalom használatából vagy alkalmazásából fakadó, közvetlenül vagy közvetve keletkezett személyes vagy más jellegű kár vagy annak kockázata esetén.

A Life Force tanácsadó testülete

Szeretnénk köszönetet mondani a tanácsadó testület 11 tagjának, hogy hozzájárultak a könyv megírásához. Kivétel nélkül területük legjobbjai, közreműködésükért hálásak vagyunk.

Dr. Dean Ornish ‒ a Megelőző Orvoslás Kutatóintézetének elnöke és alapító tagja, a Kaliforniai Egyetem Orvosi Iskolájának (San Francisco) klinikai professzora, a Dr. Ornish’s Program for Reversing Heart Diseases és az UnDo It! How Simple Lifestyle Changes Can Reverse Most Chronic Diseases című könyvek szerzője

David Sinclair PhD ‒ a Harvard Orvostudományi Iskola genetikai tanszékének professzora és az öregedés biológiai mechanizmusait vizsgáló Paul F. Glenn Központ társigazgatója, a Meddig élünk? ‒ Miért öregszünk, és miért nem kellene? című New York Times-bestseller szerzője

George Church PhD ‒ a Harvard Orvostudományi Iskola genetikai tanszékének professzora, a Harvard és a Massachusettsi Műszaki Egyetem orvostudományi és egészségügyi technológiák tanszékének professzora, valamint a Harvard Egyetem Biológiailag Inspirált Mérnöki Intézetének alapító tagja

Dr. Deepak Srivastava ‒ a Gladstone Intézetek elnöke, a Kaliforniai Egyetem Orvosi Iskolája (San Francisco) gyermekgyógyászati, valamint biokémiai és biofizikai tanszékének professzora

Dr. Eric Verdin ‒ a Buck Intézet elnök-vezérigazgatója, a Kaliforniai Egyetem Orvosi Iskolájának (San Francisco) egyetemi docense, az Amerikai Tudományos Haladásért Egyesület munkatársa

Jennifer Garrison PhD ‒ a Buck Intézet egyetemi adjunktusa, a Reproduktív Élettartam és Egyenlőség Globális Konzorciumának alapítója, a Kaliforniai Egyetem Orvosi Iskolája (San Francisco) sejtszintű molekuláris gyógyszertani tanszékének adjunktusa

Dr. Carolyn DeLucia, az amerikai szülész- és nőgyógyászkongresszus tagja ‒ több mint 30 éve praktizál szülész-nőgyógyászként, emellett az alternatív terápiák szakértője. A szexuális jóllétet szolgáló legmodernebb noninvazív úttörője

Rudy Tanzi PhD ‒ a Harvard Egyetem neurológiai tanszékének professzora, a Massachusettsi Általános Kórház genetikai és öregedéskutató egységének igazgatója, valamint a McCance Agyi Egészségközpont társigazgatója

Rhonda Patrick PhD ‒ tudós-oktató, publikációk szerzője, a FoundMyFitness létrehozója. Szakértelme kiterjed az öregedéskutatásra (Salk Intézet), a genetikának és epigenetikának az egészségi állapotban játszott szerepére, a test hormetikus stresszoroknak való kitettségében rejlő kedvező hatásokra, a mindfulness, a stresszcsökkentés és az alvás jelentőségére

Dr. Hector Lopez ‒ a JUVN3 Holdings, LLC társalapítója, a Biztonságos Étrendkiegészítő Megoldások és az Alkalmazott Egészségtudományok Központja, az Ortho-Nutra és a NutriMed Solutions vezérigazgatója

Matthew Walker PhD ‒ a Kaliforniai Egyetem (Berkeley) idegtudományi professzora, a Google alvástudósa, a Miért alszunk? ‒ Az alvás és az álmok hatalma című könyv szerzője

Tartalom

Előszó

Ray Kurzweil bevezetője

1. rész: A Life Force-forradalom

1. fejezet Life Force: A legnagyobb ajándékunk

2. fejezet Az őssejtekben rejlő erő

3. fejezet A diagnosztika ereje: Életmentő áttörések

4. fejezet Az idő visszafordítása: Hamarosan gyógyíthatóvá válik az öregedés?

2. rész: A regeneratív orvoslás forradalmának hősei

5. fejezet A szervregeneráció csodája

6. fejezet A lenyűgöző CAR-T-sejt: Áttörés a leukémia gyógyításában

7. fejezet Metszés nélküli agysebészet: A fókuszált ultrahang

8. fejezet Génterápia és CRISPR: A betegségek gyógymódja

9. fejezet A csodálatos Wnt-útvonal: Az örök ifjúság forrása?

3. rész: Mi az, amit már most megtehetsz?

10. fejezet A saját tökéletes vitalitáspatikád

11. fejezet Fájdalommentes élet

12. fejezet A „hosszú élet” életmódja és étrendje

13. fejezet Az alvás hatalma:Az egészség harmadik pillére

14. fejezet Erő, fittség és teljesítmény:Gyorstalpaló a legjobb eredményekért

15. fejezet Szépség: A látható egészség és vitalitás fokozása

16. fejezet Női egészség: Az élet körforgása

4. rész: Térdre kényszeríteni a hat legpusztítóbb gyilkost

17. fejezet Hogyan ragasszuk meg az összetört szívet?

18. fejezet Az agy: A stroke kezelése

19. fejezet Hogyan nyerjük meg a rák elleni háborút?

20. fejezet Győzelem a gyulladásos és autoimmun betegségek felett, avagy a békés test

21. fejezet Diabétesz és elhízás: A kettős fenyegetés elhárítása

22. fejezet Alzheimer-kór: Kiirtani a fenevadat

5. rész: Hosszú élet, gondolkodásmód és kiteljesedés

23. fejezet Hosszú élet és az exponenciális technológiák ereje

24. fejezet Hogyan élhetünk rendkívüli minőségű életet: A gondolkodásban rejlő erő

25. fejezet A döntés ereje: Az ajándék, mely által csodálatosan érezhetjük magunkat

Hétlépéses cselekvési terv a tartós eredményekért

Köszönetnyilvánítás

Jegyzetek

Előszó

Gratulálok, hogy erre a könyvre esett a választásod! Alig várjuk, hogy magunkkal vigyünk egy tudományos áttöréseket bemutató csodálatos utazásra, melyek közül nem egyet azonnal alkalmazhatsz életminőséged javítására és talán éveid számának növelésére. Álljon itt csak egy rövid ízelítő arról, mi vár rád, ha elolvasod a könyvet.

Hogyan juss tiszta energiához, erőhöz és maximális teljesítményhez?

- Megtudhatod, hogyan juthatsz azonnal több energiához a testedben található természetes vegyület használata által, mely sejtszinten termeli az energiát.

- Fedezd fel a vitalitás négy összetevőjét, amelyeket egy világhírű genetikaprofesszor használt biológiai korának 20 évvel való visszafordítására.

- Növeld erődet és izomtömegedet, serkentsd az anyagcseréd, és emeld csontsűrűségedet maximum 14 százalékig egy tudományosan igazolt, 10 perc alatt elvégezhető gyakorlattal (hetente egyszer!).

- Ismerd meg az egészség harmadik pillérét ‒ egy felettébb egyszerű dolgot, amit összpontosításod növelése, hangulatod javítása és kávé vagy más stimuláns fogyasztása nélkül életerőd fokozása érdekében tehetsz.

- Hozd csúcsformába a tested hordható kiegészítők és egyéb eszközök használatával, melyek a nap 24 órájában szolgáltatnak adatot fittségedről, alvásodról és regenerálódásodról.

Hogyan tegyél szert gyorsabb gyógyulásra, regenerálódásra és hosszabb élettartamra (műtét nélkül)?

- Bemutatjuk, miként segítettek már az őssejtek az embereknek, hogy újra használhassák a kezüket és a lábukat stroke vagy teljes gerincvelő-sérülés után, hogy felépüljenek olyan sérülésekből, mint a szalagszakadás, vagy hogyan tettek tünetmentessé leukémiás gyerekeket.

- Egy újfajta génterápia által, mely pusztán két injekció beadásával helyreállítja a látást.

- Egy új injekcióval, amely a szorongással, poszttraumatikus stressz szindrómával (PTSD) küzdőkön segít, ezáltal életek százait mentve meg.

- Három erős és hatékony segítséget nyújtó tudományos áttörést is bemutatunk a hátfájás megszüntetésére.

- Vágás nélkül, ultrahanggal végzett agyműtéttel, mely percek alatt enyhíti a Parkinson-kór tüneteit; emellett jelenleg folynak a tesztek egyes agyterületek addikció során való megváltozásának blokkolására.

- Felfedeztek egy áttörést jelentő molekulát, mely megszüntetheti a csont-ízületi gyulladást (osteoarthritis) azáltal, hogy új, egészséges porcokat növeszt 12 hónapon belül, egyetlen injekció beadásával.

- Exponenciálisan fejlődő technológiák ‒ úgymint mesterséges intelligencia, CRISPR (clustered regularly interspaced short palindromic repeats ‒ halmozottan előforduló, szabályos közökkel elválasztott palindromikus ismétlődések) és génterápia ‒ vannak használatban az öregedés misztériumának megfejtésére; miként lassítható, állítható meg vagy fordítható vissza a folyamat.

Egészséges fogyókúrák és újszerű öregedésgátló szerek

- Az Élelmiszer-biztonsági és Gyógyszerészeti Hivatal (FDA) által elfogadott megoldások, melyek csökkentik az étvágyat (egyikük kb. 10 kilogramm súly leadásában segít).

- Elérhető és megfizethető hajkezelések, melyek serkentik a növekedést, fokozzák a csillogást, és akár 60 százalékkal dúsabb hatást kölcsönöznek a hajnak, erős vegyszerek használata vagy kellemetlen mellékhatások nélkül.

- Új, a bőrre személyre szabottan ‒ a DNS, az életmód és környezeti tényezők által meghatározottan ‒ használható öregedésgátló szerek, melyek alkalmazásával a bőr kortól függetlenül ragyogóvá válik.

- A szervezet által természetesen előállított építőelem, amely tű használata nélkül juttat botoxhoz és új hajkoronához.

Új módszerek az első számú halálos betegségek kordában tartásához

- Rák: Hogyan győzhetünk a rák ellen vívott küzdelemben a kemoterápia és a sugárkezelés legígéretesebb alternatíváinak bevetésével, valamint egy forradalmian új vérvizsgálattal, mely a betegség több mint 50 fajtáját képes kiszűrni, mielőtt a tünetek megjelennének.

- Szívbetegség: Az FDA által engedélyezett új, mesterséges intelligencia segítségével végzett teszt, mely a szívbetegséget 5-10 évvel a kialakulása előtt előre jelzi, és pontról pontra segítséget nyújt a megelőzésében.

- Cukorbetegség: Egy olcsó gyógyszer, amely biztonságosan segít kezelni és megelőzni a 2-es típusú diabéteszt, emellett jó eséllyel védelmet nyújt a rák, a szívbetegség, valamint a Parkinson-kór ellen.

- Alzheimer-kór: Egy társaság, mely CRISPR génszerkesztési eljárást alkalmaz az Alzheimer-kór tüneteinek (szorongás, depresszió) enyhítésére.

- Stroke: Hogyan segítenek a virtuálisvalóság-fejhallgatók,a csúcstechnológiás érzékelők és a videójátékok a stroke túlélőinek, hogy ügyesebben használhassák a kezüket, és könnyebben mozoghassanak.

... és még sok minden más.

Ray Kurzweil bevezetője

Ray Kurzweil a világ egyik vezető feltalálója, gondolkodója és futuristája, akinek előrejelzései harminc éve bizonyulnak megbízhatónak. Kurzweil szerepel az Inc magazin legsikeresebb vállalkozókat összegyűjtött listáján „Thomas Edison jogos örököseként”. A számítástechnika területén elért úttörő jelentőségű és innovatív eredményeit ‒ úgymint a számos akadályt elhárító, a fogyatékkal élők és velük együtt minden amerikai életét gazdagító beszédfelismerést ‒ a Nemzeti Technológiai Éremmel jutalmazták.

Nagyon kevesen vannak, akiknek a kérésére szinte mindig igennel válaszolok. Tony Robbins és Peter Diamandis viszont sosem képeznek kivételt. Így, amikor felkértek ez előszó megírására, egy pillanatig sem gondolkodtam. Tonyval és Peterrel egyetértünk abban, hogy az ember által kitalált ötletekkel, elképzelésekkel meg lehet változtatni a világot, akár azt is, hogy meddig élünk. Nem számít, miféle bizonytalanságokkal kell szembenéznünk ‒ üzleti jellegű vagy egészségügyi problémák, kapcsolati nehézségek, korunk nagy társadalmi és kulturális kihívásai ‒, létezik egy elképzelés, amely segít ezeken felülkerekedni. Képesek vagyunk rá, hogy megleljük, és ez kötelességünk. És amikor megtaláljuk, be is kell vetnünk. A Life Force segít megtalálni e válaszokat. Megismertet a legfontosabb feltalálókkal, találmányokkal és technológiákkal, melyek az egészségünket és a kezelési eljárásokat jelentősen átalakítják. Számottevő előrelépés közeleg a gyógyászat terén, ahogy a mesterséges intelligencia lassan felfedi a test és az agy rejtélyeit. Ennek ellenére sokan, akik a hagyományos orvoslás módszereit alkalmazzák, még mindig a régi paradigmában hisznek, így a gyógyítás gyakorlata számukra nem lehet hasonlatos az informatikához. Ez azt jelenti, hogy nekünk kell felelősséget vállalnunk az egészségi állapotunkért. Jómagamnak van tapasztalatom ebben. Engedd meg, hogy beavassalak.

Tizenöt éves koromban az apámat szívroham érte, és hét évvel később, 1970-ben (58 éves korában) szívbetegségben halt meg. Bíztam abban, hogy képes vagyok az utamba kerülő problémák megoldására, és sejtettem, hogy valószínűleg örökölhettem apámtól a szívbetegségre hajlamosító géneket, ezért úgy döntöttem, hogy ezt a kihívást feladatként fogom fel. 1983-ban, 35 éves koromban 2-es típusú diabéteszt diagnosztizáltak nálam. A hagyományos kezelési eljárás csak rontott a helyzeten (pluszkilókat szedtem fel, ami súlyosbította az állapotomat), így elhatároztam, hogy haladéktalanul megoldást keresek az egészségügyi problémáimra. Rengeteg egészségügyi és orvosi könyvet elolvastam, melyek alapján kialakult a táplálkozásra, az életmódra és az étrend-kiegészítők szedésére vonatkozó saját megközelítésem, ennek köszönhetően 1988-ra végül nyoma sem maradt a cukorbetegségnek. E tapasztalat alapján írtam meg The 10% Solution for a Healthy Life (10 százalékos megoldás az egészséges életre) című sikerkönyvemet, amely óta két másik díjnyertes egészségkönyvem, a Fantastic Voyage (Fantasztikus utazás, 2004), valamint a TRANSCEND: Nine Steps to Living Well Forever (Legyőzve a határokat: Kilenc lépés az örökké tartó jó élethez, 2009) jelent meg.

Ahogy a saját egészségi állapotom egyre kevésbé maradt titok előttem, kétfajta találmányon dolgoztam: az első szintetizátoron, mely képes pontosan visszaadni egy nagy zongora és más zenekari hangszerek által adott hangokat; illetve az első kereskedelmi forgalomban kapható, nagyszámú szókincset lefedő beszédfelismerő rendszeren. Ennek alapján alkotta meg az Apple a ma használatos Siri beszédfelismerőt. Feltalálóként azt a felfedezést tettem, hogy a siker kulcsa az időzítésben rejlik. A legtöbb feltaláló nem azért vall kudarcot, mert nem tudja működőképessé tenni a szerkezetet, amelyet létrehozott, hanem mert az időzítést nem találja el. Így a nyolcvanas évek elején buzgón vetettem bele magam a technológiai trendek tanulmányozásába, figyelve a számítástechnikában rejlő lehetőségeket meg az ár-teljesítmény arányokat, és rájöttem, hogy a technológia exponenciális fejlődést mutat. Akkoriban radikálisnak tűnt az elképzelés, mivel a feje tetejére állította az intuíciónkat – a lineáris gondolkodást.

Ezt az exponenciális technológiai fejlődést 1995 környékén kezdtem megtapasztalni az 1990-ben indult Genom Projektben. Hét és fél év alatt az emberi génállomány egy százalékát térképezték fel, ami sokakat arra engedett következtetni, hogy a teljes génkészlet összegyűjtése hét évszázadon át fog tartani. Én erre azt mondtam, hogy a projekt megfelelő ütemben halad, és hogy ez az egy százalék mindössze két nullával van lemaradva a száz százaléktól. És valóban, a projekt az előzőhöz képest évről évre kétszeres tempóban haladt, és hét évvel később befejeződött. Mióta a Genom Projekt véget ért, folytatódott a hasonló ütemű exponenciális fejlődés. Az első genom megfejtése több mint 2,7 milliárd dollár költséget jelentett. Ez az összeg ma kevesebb mint 600 dollárnak felel meg. Emellett a biotechnológia minden más aspektusa ‒ a génkészlet megismerése, modellezése, szimulálása és legfőképp újraprogramozása ‒ exponenciális fejlődést mutat.

Ma már a betegségek megelőzhetőek, kezelhetőek és (hamarosan) gyógyíthatóak is lesznek a biotechnológia alkalmazásával, a mesterséges intelligencia útmutatásával. Lassan ugyanúgy újraprogramozzuk a biológiánkat, ahogy a számítógépeinket. Vegyük példának a „turbófeltöltésű” influenzaoltást, melyet az ausztráliai Flinders Egyetem kutatói fejlesztettek ki. Egy biológiai szimulátor alkalmazásával ezermilliárdnyi kémiai vegyületet állítottak elő, majd egy másikkal megnézték, melyik lenne használható a fertőzés ellen védő immunerősítő szerként. Ezzel egy optimális vakcinát alkottak meg, melyet most embereken tesztelnek.

A klinikai célokra jelenleg használt néhány biotechnológiai alkalmazás 2020 végére valóságos arzenállá nőtte ki magát. Az elmúlt évek során eljutottunk a számítástechnikában rejlő maximális potenciál kihasználásához, nevezetesen azzal, hogy a mesterséges intelligenciát a biotechnológiai problémák gyors szimulálására, vizsgálatára és megoldására alkalmazhatjuk. A legjobb komputermodellek kiképzésére szánt számítások mennyisége három és fél havonta duplázódik 2012 óta. Kilenc év alatt 300 ezerszeresen növekedett. Ez lehetővé tette a mesterséges intelligencia számára, hogy az idő tört része alatt megoldást találjon az emberek egészségét érintő problémákra. Idővel ezekben a mesterséges intelligencia vezérelte szimulációkban való bizodalmunk nőni fog, és az eredményeit is megfelelőnek fogjuk elfogadni anélkül, hogy hónapok telnének el humán kísérletezéssel. Nem vagyunk messze attól, hogy mindenfajta egészségügyi problémára sok ezermilliárd ilyen lehetséges megoldást szimuláljunk, és órák vagy napok alatt mindenestül leteszteljük őket.

Ez a 2030-as évekbe visz, amikor is gyógyászati nanorobotok ‒ vörösvértest méretű számítógépek ‒ kerülhetnek a testünkbe, hogy az idegrendszerünkből kiindulva megküzdjenek a betegségekkel a hajszálereken, más néven kapillárisokon keresztül az agyunkba jutva, hogy ott vezeték nélküli kommunikációt folytassanak a szürkeállomány (új agykéreg, neocortex) és az információs felhő között. Koponyánk mérete többé nem szab határt az újító elképzeléseknek. Exponenciálisan növekedhetnek a felhőben, az intelligenciánkat milliárdszoros mértékben kiterjesztve. De túlságosan is előreszaladtam.

A lényeg, hogy amit csak tudunk, és amíg csak tudjuk, meg kell tennünk az egészségünk érdekében, hogy élhessünk a mesterséges intelligencia és a gyógyászat gyorsan közeledő összeolvadásában rejlő lehetőségekkel. Eljött az ideje, hogy maximális hasznát vegyük a legnaprakészebb egészségügyi ismereteknek, hogy ne adjunk esélyt a betegségek kialakulásának, és drasztikus mértékben lelassítsuk az öregedés folyamatát.

Az életminőségünk javítására és életünk meghosszabbítására szolgáló eszközök máris a kezünkben vannak. Egyszerűen csak elég bátornak kell lennünk ahhoz, hogy megkérdőjelezzük azokat az idejétmúlt feltételezéseket, amelyek korlátoznak bennünket abban, hogy élhessünk is velük. Tony és Peter e szerint a filozófia szerint élnek, és e könyvet azért írták meg, hogy te is követhesd őket.

1. rész
A Life Force-forradalom

Tarts velem az úton, melynek során megválaszoljuk az élet néhány fontos kérdését, és válj saját egészséged vezérigazgatójává! Ismerd meg, hogyan állnak az őssejtek a regeneratív orvoslás forradalmának hátterében, fedezd fel a megelőzést és az előrejelzést szolgáló legmodernebb személyre szabott diagnosztikai eszközöket, melyek szó szerint megmenthetik az életedet vagy valamelyik szerettedét, valamint a vitalitás négy összetevőjét, melyet David Sinclair PhD, a Harvard Egyetem genetikusa, a hosszú élet specialistája fedezett fel és használt, hogy 20 évvel visszafordítsa biológiai korát!

1. fejezet
Life Force: A legnagyobb ajándékunk

Lépj kapcsolatba az életerődben rejlő legfelsőbb, létfontosságú hatalommal!

„Az egészséges embernek ezer kívánsága van, míg a betegnek csupán egy.”

Indiai közmondás

A Szent Péter téren sétálva, a Vatikán hatalmas kupolával koronázott bazilikája mellett elhaladva nem győztem ámulni e csodálatos, nagyszabású látvány pompáján. Ahogy a pápai közönségcsarnok felé vezető fehér márványlépcsőkön lépdeltem felfelé, hirtelen arra lettem figyelmes, hogy minden tekintet egy irányba fordul. Ahogy én is arra néztem, egy jóindulatúan mosolygó, szerény arckifejezésű idősebb embert vettem észre, aki épp felém haladt. Ahogy kézfogásra nyújtottuk a kezünket, egyenesen a szemébe néztem..., és rájöttem, hogy a szentatya, a pápa jött el személyesen.

Utam a Vatikánba egy meghatározó jelentőségű találkozó miatt vezetett, ahol a tudományos élet néhány legnagyobb elméje gyűlt össze. Itt most egy konferenciára várva sereglettek egybe, melynek Ferenc pápa volt a házigazdája. Engem azért hívtak meg, hogy a regeneratív orvoslás úttörőiből álló, szobányi hallgatóságnak megtartsam a záróbeszédet ‒ életem egyik legnagyobb megtiszteltetéseként.

Három lenyűgöző napon keresztül hallgattuk a meghívott briliáns tudósokat, orvosokat és egészségügyi vállalkozókat. Szinte hadarva, lelkesedéssel átitatva beszéltek a halálos betegségek és a bénító erejű egészségi rendellenességek leküzdésére általuk kifejlesztett megoldásokról. Beszámoltak a test működését sejt- és molekuláris szinten helyreállító észbontó felfedezéseikről ‒ az izmokra, az ízületekre és a vérerekre élénkítőleg ható, a károsodott szervekbe életet lehelő, korábban gyógyíthatatlannak vélt betegségek legyőzésére szolgáló terápiás eljárásaikról. Mélyreható betekintést nyertünk az őssejtkezelésekbe, a génterápiákba és más, az életet gyökeresen megváltoztató innovációkba, melyek felerősítik a test önmaga gyógyítására és megújulására szolgáló természet adta képességét. Ahogy hamarosan te is felfedezed, ezen eredmények némelyike olyannyira döbbenetes, hogy még egy ateista is csodaként írná le őket!

A világon élő 1,3 milliárd katolikus hívő spirituális vezetőjeként Ferenc pápa az emberiség javát szolgálva szeretné táplálni ezeket a tudományos csodákat. Köszöntőbeszédében elmondta, mennyire örül annak, hogy összehozott itt minket, akik „különböző kultúrákból, társadalmakból érkeztünk, és eltérő vallások hívei vagyunk”, hogy betöltsük közös küldetésünket, a „szenvedők” megsegítését, és „az emberiség minden tagja érdekében” megosszuk a birtokunkban lévő tudást.

A tény, hogy maga a pápa élen járt e történelmi jelentőségű eseményen, árulkodik a regeneratív orvoslás által elért jelentős eredményekről. Tanúskodik a szenvedés megszüntetését, az egészség helyreállítását és jóllétünk növelését szolgáló úttörő jelentőségű megközelítésekben rejlő hatalmas lehetőségekről.

Rómában első kézből, a legelső sorból kísérhettük figyelemmel e hihetetlen áttörések hatását. Megismerkedtünk egy 15 éves kamasszal, akinek egy a háromhoz esélye sem volt, hogy túlélje a leukémiát ‒ és most, több mint tíz év elteltével egy újszerű őssejtterápiának köszönhetően tökéletes egészségnek örvend. Hallottunk olyanokról, akiknek a rákbetegsége előrehaladott stádiumban volt már, és miután sem kemoterápiát, sem sugárkezelést nem kaphattak többet, hazaküldték őket meghalni. De nem adták fel. Kipróbáltak néhányat a könyvben ismertetett kezelési eljárások közül ‒ és két évvel később nem pusztán éltek, de virultak!

Azért írtam meg ezt a könyvet, hogy segítsek megérteni, mi kelti ezt a nagy izgalmat. Szeretnélek felvértezni arra, hogy élhess minden lehetőséggel, amit e diagnosztikai, biotechnológiai és a regeneratív orvoslásban bekövetkezett forradalom kínál. Ez az én életemet már olyan mértékben megváltoztatta, hogy elképzelni sem tudtam volna. Gyökeresen átalakítja az egészségügyi ellátást, erőnk és vitalitásunk növelését, egyben élettartamunk meghosszabbítását ígéri. Szeretném, ha ezeket a tudományos felfedezéseket az elsők között fordíthatnád a javadra, mert tapasztalatból tudom, micsoda drámai változást hozhatnak a te életminőségedre nézve. Valójában az a praktikus tudás, amelyet a következő oldalakon megosztok veled, egyszer talán szó szerint megmenti az életed ‒ vagy valakiét, aki közel áll hozzád.

E könyv célja, hogy ellásson a JELENLEG elérhető terápiákkal, döbbenetes erejű eszközökkel, valamint az Egyesült Államok Élelmiszer-biztonsági és Gyógyszerészeti Hivatala (U. S. Food and Drug Administration, FDA) által várhatóan hamarosan engedélyezett eljárásokkal kapcsolatos legfrissebb információkkal. Ezek az információk lehetővé teszik a legtöbb egészségügyi kihívás leküzdését, mielőtt kezelhetetlenné válnának. Képzeld el, hogy nulladik stádiumában tudnánk diagnosztizálni a rákot, amikor nagyszerű eredménnyel kezelhető és meg is gyógyítható. Nem volna felbecsülhetetlen számodra, ha fény derülne azokra a rizikófaktorokra, amelyeket genetikailag örököltél, és megismernél olyan eszközöket, amelyek csökkentenék vagy egyenesen nullára redukálnák az általuk jelentett kockázatot? Képzeld el, milyen lenne, ha módodban állna változtatni az életmódodon, hogy elkerüld a szívbetegséghez vagy a cukorbetegséghez hasonló problémákat. Tudtad, hogy van olyan vállalat, amelyik már a kísérletek harmadik szakaszát bonyolítja egy olyan eszközre vonatkozólag, amely akkora mértékben képes az ízületi gyulladás (arthritis) gyógyítására, ami által egy kamaszéhoz hasonló friss, fiatalos új porcokat növeszthetsz? Ezen eredmények közül több annyira megdöbbentő, hogy olyanok, mintha húsz-harminc évet utaznánk velük előre az időben. Valójában sokuk épp most van születőben!

A biotechnológiai és egészségügyi forradalom tempója mértani gyorsulást mutat, két okból is. Az egyik a tőke masszív áramlása. Míg a Covid–19 sokak életére pusztító erejű csapást mért, a befektetéseknek elképesztő lendületet adott. A pandémia ellenére 2020-ban nagyobb mértékű kockázati tőkét fektettek be ‒ csak az egészségügyi startupokba 80 milliárd dollárt kitevő rekordösszegben ‒, mint a történelem során korábban bármikor. Minden eddiginél több pénz gyűlt össze arra, hogy mind több és több kutatás által felfedezett, merész gyógyászati és biotechnológiai innováció kerüljön a piacra.

A másik ok, hogy a biológia ma informatika, ami azt jelenti, hogy a gyógyászat terepe extrém gyors sebességgel válik jobbá és olcsóbbá.

A technológiának köszönhetően a gyógykezelések minden fázisát újragondolják. A front end érzékelői és hálózatai fejtetőre állítják a gyógyászati diagnosztikát. Középütt a robotika és a háromdimenziós nyomtatás újra feltalálja a hagyományos gyógyászati eljárásokat. A back endhez tartozó mesterséges intelligencia, a genomika, a sejtszintű gyógyítás, a génterápiák és a génmanipuláció magát az orvoslást alakítja át gyökeresen.

Mindent együttvéve, a biotechnológia valódi egészségügyi ellátássá teszi a betegellátást. A gyógyászat gyermekkorunk óta ismert, „mindenkit egy kalap alatt kezelő” rendszere teljesen új formát ölt: jövőbe látó, proaktív, személyre szabott, precíziós orvoslássá válik.

A technológiában zajló mértani fejlődés nemcsak az egészségügyi ellátást alakítja át tetőtől talpig, de a költségek is zuhanórepülésbe kezdtek, akárcsak a mindennapi élet egyéb területein. Például: talán már nem is emlékszel, mennyibe kerültek kezdetben a mobiltelefonok. Nekem a nyolcvanas években az első kapható modellek közül volt egy Motorolám, amit 3995 dollárom bánt ‒ ez mai árfolyamon több mint tízezer dollárnak felel meg.[1] Hosszabb volt 30 centinél, és közel egy kilót nyomott! Az akkumulátort hat órán keresztül kellett tölteni, és még így is csak fél órán át lehetett rajta beszélni. Ma már a szolgáltatók többségénél köthetünk olyan szerződést, amellyel a legújabb Apple iPhone-hoz ingyen is hozzá lehet jutni, és több mint százszor több számítást képes végezni, mint az a komputer, amelyik az Apollo‒11 űrhajósait navigálta a Hold felé.

Vagy gondolj csak bele: a számítógépedet mikrochipek működtetik ‒ ezek a gép agyát jelentik. Az első mikrochip 4000 tranzisztort tartalmazott, melyek darabja egy dollár volt. A mai modern mikrocsipek több mint 6 ezermilliárd tranzisztorból állnak, és még csak filléresnek sem mondhatók. 6500-szor gyorsabbak és 4,2 milliószor kevesebbe kerülnek!

Ezzel együtt az információszerzés, az oktatáshoz való hozzáférés és a szórakozási lehetőségek is exponenciális növekedést mutatnak. Minden egyes nap nyolcvankét évnyi új videót töltenek fel a Youtube-ra, köztük komplett kurzusokat a világ szinte összes egyeteméről.

Milyen összefüggésben állnak ezek a trendek az egészségüggyel? Nos, lássuk csak: nem egész huszonöt évvel ezelőtt több mint egy évtizedbe és 2,7 milliárd dollárba került a teljes emberi génkészlet, azaz genom leolvasása, mely egy ember növekedését és fejlődését meghatározó genetikai utasítások összességét tartalmazza. Ma ennek költsége a 600 dollárt sem éri el ‒ az elvégzéséhez pedig egyetlen éjszaka elegendő.[2]

Ma már rendelkezésünkre áll a genom „átírását” lehetővé tevő technológia, mellyel gyógyíthatóvá válik a sarlósejtes vérszegénység vagy az örökletes vakság. Az őssejtek által egészséges tüdő növeszthető abból, amelyet előtte végérvényesen károsodottnak hittek. Más „élő” gyógyszerek ‒ amelyeket megerősített őssejtek vagy természetes gyilkolósejtek felhasználásával állítanak elő ‒ turbótöltést tudnak adni az immunrendszerünknek. Ma már gyógyszer minőségű étrend-kiegészítőket lehet recept nélkül vásárolni, melyek megfelelő energiával látják el a szervezetünket, és óriási lendületet képesek adni az elképzelhető legjobb életminőség eléréséhez.

Érdekel még, amit mondani szeretnék? Készen állsz arra, hogy velem tarts ezen az utazáson? Az eddig felsorolt innovációk valójában csak egy szeletét mutatják mindannak, amiről a későbbiekben szó lesz majd.

Ám mielőtt folytatnánk a regeneratív orvoslás csodáival, és még több ismeretet gyűjtenél az életet megváltoztató, olykor megmentő formulákról, hadd meséljek el egy történetet. Először is, szeretném, ha tudnád, miért látogattam el a Vatikánba ‒ mi történt az életemben, ami arra késztetett, hogy újragondoljak mindent, amit az egészséggel és egészségüggyel kapcsolatban addig tudni véltem. Végtére is, ha tíz évvel ezelőtt valaki azt mondta volna, hogy ezekkel a szuperhíres tudósokkal leszek egy teremben, biztosan kinevettem volna!

Hogyan is lett belőlem a sejtszintű és molekuláris gyógyászat ezen úttörő jelentőségű eredményeinek hithű evangélistája? Honnan szereztem tudomást arról, hogy az emberi test képes magától megújulni és magát meggyógyítani egészen addig a pontig, ahol a tudományos fantasztikum tudományos ténnyé válik?

Röviden, hogy jutottam odáig, hogy most e sorokat írom neked, arra készülve, hogy kivétel nélkül megismertetlek e technológiai áttörésekkel, vívmányokkal, melyekről úgy vélem, hogy segíthetnek neked és szeretteidnek abban, hogy sokkal egészségesebben, hosszabban, derűsebben, lelkesebben és energikusabban éljetek?

A fájdalomtól az erő visszanyeréséig

„Ne a sikereim alapján ítéltessek, hanem az alapján, hogy hányszor buktam el és álltam újra fel.”

– Nelson Mandela, a Dél-Afrikai Köztársaság első fekete bőrű elnöke, szabadságharcos

Mint mindannyiunkat, engem is egy sor döntésem juttatott odáig, ahol most vagyok. Néhányuk tudatos és szándékos volt. De visszatekintve teljes mértékben hiszek az isteni kegyelem erejében, mely nemegyszer a helyes válaszhoz vezetett. Amikor a kihívást jelentő körülmények alapjaiban változtatták meg némely meggyőződésemet, és arra késztettek, hogy változtatni akarjak mindenen. Biztos vagyok benne, hogy neked is voltak már ilyen pillanataid. Tudod, miről beszélek. Amikor olyan szörnyű és fájdalmas dolog történt, hogy soha többé nem akartál volna még egyszer keresztülmenni rajta, vagy nem kívántad volna senkinek, aki számít neked, de később felismerted, hogy ez az időszak a fejlődésedhez vezetett. Nagyobb felelősségérzettel ruházott fel, motiváltabbá váltál arra, hogy magadnak vagy a szeretteidnek jobb életminőséget teremts. E könyv megírását sok ilyen fájdalmas élmény előzte meg. A legsötétebb és legnehezebb időszakok juttattak mind közelebb azokhoz a felismerésekhez, melyeket szeretnék most megosztani veled – felismerésekhez, melyek által egészségesebben, boldogabban és több vitalitással élheted az életed. Ahogy élni igazán érdemes.

Először is, nehéz körülmények között nevelkedtem. Ne érts félre. Nagyon szeretetteljes családban nőttem fel. De gyerekkoromban sok erőszakot láttam, gyakran éltem át zűrzavart, bizonytalanságot, félelmet. Az anyám sok tekintetben csodálatos ember volt, de alkohol- és gyógyszerfüggőségben szenvedett. A pénzünkből sokszor ételre vagy ruhára sem futotta. Kétségbeesetten kutattam válaszok után, hogy ráleljek bármire, ami enyhíthet a szenvedésemen.

Amennyire vissza tudok emlékezni, mások szenvedése szintén fájdalmat ébresztett bennem. Ez volt az, ami miatt több mint négy és fél évtizeden át emberek millióit juttattam a leghatékonyabb módszerek birtokába, hogy az életükön változtatni tudjanak a saját vágyaik szerint. Hogy megvalósítsák az álmaikat, értelmes és számukra kielégítő módon éljenek. Megszállottként nyújtok segítséget abban, hogy mások erőt kovácsoljanak a fájdalmukból. De amikor elkezdtem, egy árva példaképem nem volt a sikerre. Mit tehettem tehát? Hová fordulhattam tanácsért és inspirációért?

A könyvek világa segített ‒ ahogy menedéket is ez nyújtott. Ralph Waldo Emerson esszéi különösen felkeltették a filozófia iránti érdeklődésemet. Viktor E. Franckl könyve, Az élet értelméről (Budapest, 2020, Libri Kiadó) a pszichológia világába nyújtott bevezetést. Részt vettem egy gyorsolvasás-tanfolyamon, és elhatároztam, hogy mindennap elolvasok egy könyvet. Gondolom, sejted, hogy ez kissé húzós lehetett! De akkora tudásszomj munkált bennem, hogy hét év alatt 700 könyvvel végeztem. Ahogy letettem az egyiket, már vettem is elő a másikat, mert mindent tudni akartam arról, hogyan segíthetnék magamnak és másoknak! A gimiben Megoldás úrnak hívtak. Nem volt kérdés, amire ne adtam volna valamilyen választ.

Az isteni kegyelem először akkor talált rám, amikor tizenhét évesen gondnokként kerestem a pénzem. Akkor ismertem meg Jim Rohnt. A személyes fejlődéssel kapcsolatos témákban tartott beszédei révén és mint üzleti filozófus volt ismert; ő volt az az ember, aki segített rádöbbennem, hogy ha az életemben változást szeretnék, ahhoz nekem magamnak kell másnak lennem. Ahhoz, hogy az életemen javítani tudjak, nekem kell jobban lennem. Ha a múlton siránkozom, nem jutok előbbre. Nem segít, ha a jelenlegi stresszt keltő körülményeim miatt panaszkodom, sem az, ha a szerencsére vagy a csillagok állására bízom a dolgok alakulását.

Jim a következőre tanított: Ha bármiben is sikeresek szeretnénk lenni ‒ akár egy jövedelmező üzlet elindítása, bombabiztos befektetési portfólió összeállítása vagy határtalan energiával ellátó, egészséges életmód kialakítása a szándékunk ‒, meg kell figyelnünk azokat, akik már elérték az általunk kitűzött célt. Más szavakkal, a siker nyomot hagy. Ha valaki egy hosszú távú célkitűzésében ‒ hogy karcsúbb legyen, felvirágoztasson egy üzletet, vagy valamely nem mindennapinak mondható kapcsolatát ápolná ‒ következetesen sikeres, a szerencsének ehhez semmi köze. Valamit máshogy csinál, mint te. Tehát pontosan ki kell derítened, hogy mi az, és az illető pontosan hogyan tett szert azokra a képességekre, amelyeket a siker érdekében profi szinten kell űznöd neked is.

Jim ráirányította a figyelmemet azon néhányakra, akik tesznek az életben, azon sokak helyett, akik csak beszélnek. Elkezdtem értékelni a példaképeket, azon különleges embereket, akik rámutatnak a már bevált módszerekre, hogy ne pazaroljam az energiát felesleges próbálkozásokra. Ha létezik bejáratott út, miért ne azon járjak?

Hiszen Megoldás úr volt a nevem! Vég nélkül faltam a könyveket, tanulmányoztam a környezetemben élő legsikeresebb embereket, hogy mindent ellessek tőlük, amire csak szükségem lehet, és adott helyzetekben nem voltam rest kipróbálni ezeket. Rövidesen elegendő tudásom lett ahhoz, hogy coachként dolgozzam. Először csak egy-egy klienssel ültem le, majd kisebb szemináriumok, végül több száz érdeklődőnek tartott tréningek következtek. Nem telt sok időbe, mire olimpiai bajnokokat, milliárdos üzletembereket és a világ szórakoztatóiparának legnagyobb neveit láttam el tanácsokkal. Megtaláltam a hivatásomat.

Csodálatos lett az életem. Lehetővé vált, hogy tudásomat és az általam ismert stratégiákat megosszam másokkal, segítve őket belső erejük, bátorságuk és céljaik meglelésében. És legfőképp abban, hogy miként érhetnek el gyorsabban megfelelőbb eredményeket. De igazság szerint akkoriban más ember voltam. Karrierem e hajnalán nem tudtam, hogyan kell kezelni az őseink óta bennünk működő „üss vagy fuss” reakciót, agyunk félelemért felelős részét. Gondolom, te is átélted már ‒ amikor szinte szélsőségessé fokozódik a bizonytalanság, és mindenféle elrugaszkodott katasztrófa-forgatókönyvek kitalálására késztet, amelyekből ha tévéfilmeket írnál, egy vagyont kereshetnél! Ezekből bizonyára én is sokat láttam, mivel ha a jövőmre gondoltam, rettenetes érzés fogott el.

Racionálisan nézve a helyzetet, láttam, nem véletlen, hogy a karrierem szárnyalni kezd. Napi 18-20 órát dolgoztam, hogy beteljesítsem a mások szolgálatát célzó küldetésem. De egy szörnyű gondolat nem hagyott nyugodni: Mi van, ha a gyors sikernek az az oka, hogy fiatalon kell meghalnom? Akármikor átadtam magam ezeknek az irracionális félelmeknek, az agyam szüntelenül gyártott belőlük még többet. Ahogy éveken át tanítottam a klienseknek: Amire koncentrálunk, annak energiát adunk. Úgyhogy azt javaslom, tudatosan irányítsd a figyelmed!

De ez a szörnyű sejtelem kész őrület volt! Nemcsak a korai halálom aggasztott. Attól is féltem, hogy sokáig fogok haldokolni és agonizálni. Hogy nem egy teherautó végez egyik pillanatról a másikra velem, hanem éveken át fog gyötörni a rák. Rémálmaim is szóltak erről. Egészen addig, míg a rémképzet valósággá vált, és a rák diagnózisa a feje tetejére állította a való életemet.

De nem én kaptam a diagnózist.

Akkori barátnőm, Liz egy nap beviharzott a lakásomba, és elkeseredett zokogásba kezdett.

‒ Az anyám rákos ‒ mondta. ‒ Azt mondják, már csak kilenc hete van hátra.

Mintha gyomorszájon vágtak volna. A lélegzetem is elállt. Szerettem Liz mamáját, Ginnyt, és nem akartam hinni a fülemnek. Könnyek között kérdeztem:

‒ Hogy lehet ez?

Ginnynek volt egy nagy dudor a hátán, a válla alatt, amiatt kereste fel az orvosát. Most azt mondták, hogy rosszindulatú ‒ és a méhében is van egy. Ráadásul ezek az orvosok azt is hozzátették, nem érdemes kezelni, mert annyira előrehaladott stádiumban van már a betegség. Mindössze annyit tehet, hogy rendbe teszi a dolgait, és bátran szembenéz azzal, hogy az élete a negyvenes éveiben valószínűleg véget ér.

Nagyon megrázott ez a szörnyű hír. De nem olyan voltam, aki valaha is elfogadta a fájdalmat, a szenvedést vagy a legyőzöttséget anélkül, hogy tenni próbált volna ellene. Tudtam, hogy tízezrek győzték már le a rákot azután, hogy gyógyíthatatlannak mondták a betegségüket, és a kemoterápia meg a sugárkezelés leteltével alternatív gyógymódok után néztek. Gondoltam, talán érdemes lehet megtudni, mit tettek pontosan, és ez segíthet Ginnynek.

Munkához láttam, és minden fellelhető irodalmat elolvastam a rákról. Egy kansasi fogorvos rövid könyve is a kezembe akadt, aki a hasnyálmirigyrákot győzte le, és kifejlesztett egy táplálkozási programot, amellyel méregtelenítette a szervezetét. Ezzel együtt a testét koncentrált hasnyálmirigyenzimekkel élesztette fel. Ez egy ellentmondásos megközelítés, és mivel ma már léteznek jobbak, nem is javasolnám. De Ginnynek akkor nem volt mit veszítenie, és semmi ígéretes alternatíva nem állt rendelkezésre. Megingathatatlan hittel vágott bele ennek a kísérleti módszernek az alkalmazásába.

Hihetetlen módon, mindössze pár nap múlva máris jobban érezte magát. Néhány hét után, ahogy a teste tisztulni kezdett, még jobban lett. Két és fél hónappal később az orvosát szinte sokkolta a javulás, amit tapasztalt rajta. Sikerült rábeszélnie, hogy vesse magát alá egy feltáró műtétnek, hogy megnézze, mi zajlik a testében. Amikor felnyitották, felfedezték, hogy az ököl nagyságú tumor ujjhegynyire zsugorodott. Az orvos meghökkent. Ginny elmondta neki, mit tett a gyógyulása érdekében, de a doktor nem volt nyitott erre. Nem tudta elhinni, hogy pusztán a táplálkozásán és a gondolkodásán való változtatással ért el ilyen mértékű változást.

‒ Nem érti ‒ mondta Ginnynek leereszkedő hangon. ‒ Ez csak egy spontán javulás.

Nos, boldogan árulhatom el, hogy Ginny ma is él, és a nyolcvanat is bőven betöltötte ‒ több mint negyven évvel azután, hogy állítólag már csak kilenc hete volt hátra!

Ez a tapasztalat örökre megváltoztatott. Mind a mai napig nem tudom megmagyarázni, mi zajlott pontosan Ginny testében, ami a gyógyulásához vezetett. De egy biztos: Ginny felépülése megerősített abban az alapvető hitemben, hogy szinte mindig kell lennie egy válasznak, még a legnehezebb helyzetekben is. És arra tanított, hogy meg kell keresnünk ezeket a válaszokat, nyitott és kutató elmével, sohasem kérdés nélkül elfogadva, hogy kizárólag a „szakembereknek” lehet igazuk. Persze van, amikor a hagyományos „ellátás” lehet a legjobb választás. De saját magunknak mindig át kell gondolnunk, időt és energiát nem kímélve utána kell járnunk. Nem testálhatjuk másra, hogy felügyelje az egészségünket, még ha tele is van aggatva az irodája oklevelekkel. Sosem hihetjük el vakon, bizonyosság nélkül, hogy a megfelelő megoldást nyújtaná. Hasonlóképpen nem követhetjük az átlagemberek példáját. Miért is tennénk, ha az átlagemberek nem feltétlenül örvendenek kicsattanó egészségnek?

Látva, hogyan forgatta fel fenekestül a rák Ginny életét ‒ aztán terelte vissza ismét a helyes irányba ‒, rádöbbentem az egyszerű igazságra, miszerint semmi sem lehet fontosabb az egészségnél. Ginny esete meggyőzött arról, hogy az egészségemről való gondoskodásnak az egyik legfontosabb teendőmnek kell lennie. Egyesek úgy viselkednek, mintha a munka vagy a pénz fontosabb lenne az egészségnél. Gondolj csak bele, vannak olyan milliárdosok, akik súlyos fájdalmakkal járó krónikus vagy egyenesen halálos betegségben szenvednek, és bármit megadnának azért, hogy visszanyerjék a testi egészségüket.

Ahogy a későbbiekben bővebben is szó esik róla, az életmódunk ‒ főként a táplálkozás, a mozgás, az alvás és a gondolkodás által meghatározva ‒ kiemelkedő szerepet játszik egészségünk megőrzésében. Ha ezeken csak kicsit is változtatunk, az óriási hatást gyakorolhat életminőségünkre és energiánkra. Így elhatároztam, hogy mindent megteszek az egészséges életmód érdekében, ami maximális erőhöz, lendülethez, a fejlődés és a másokon való segítés képességének csúcsáig juttat, és segít abban, hogy az életemből a lehető legtöbbet kihozzam.

Hatalmas erőbedobással edzeni kezdtem. Átálltam a vegán étrendre, amikor még nem volt divat Amerikában, a hatalmas steakek és mázas grillezett bordák, sajtburgerek és elősütött csirkék hazájában! Gondolom, nem lep meg, hogy néha túlzásba viszem a dolgokat. Olykor olyan keményen hajtottam magam, hogy voltak napok, amikor hátfájás nélkül nemhogy futni, de gyalogolni sem tudtam. Viszont hihetetlen erőre tettem szert, és majd’ szétvetett az energia. Életemben először éreztem úgy, hogy valódi kapcsolatot létesítettem a saját erőmmel, a lényegemmel, az életerőmmel.

Bámulatos testünk

„El kell tudnunk engedni a jövőre vonatkozó elképzeléseinket, ha a ránk váró életet szeretnénk élni. Le kell vedlenünk régi bőrünket, hogy az új ki tudjon nőni.”

– Joseph Campbell amerikai író

Amikor energiánk teljében érezzük magunkat, és testünk szépen, zökkenőmentesen működik, garantáltnak hisszük az egészségünket. De ha egy pillanatra megállsz és elgondolkodsz, rájöhetsz, hogy az emberi test a valaha feltalált egyik legösszetettebb, legkifinomultabb és leginkább ámulatba ejtő gépezet. Csak vedd számításba a következő tényeket:

- Csodálatos testünk több mint 30 ezermilliárd sejtből áll ‒ és nap mint nap 330 milliárd újat állít elő.

- Bélrendszerünkben több bakteriális, mint ahány emberi sejt van. Mégis mennyi összesen? Hozzávetőleg 39 ezermilliárd!

- Agyunkban körülbelül 100 milliárd idegsejt (neuron) működik, ugyanannyi, ahány csillag a Tejútrendszerben ragyog![3]

- Mi a helyzet az emberi szemmel? Több mint kétmillió mozgó része van.

- Combcsontunk erősebb a betonnál.

- Bőrünkről percenként körülbelül 40 ezer sejt távozik, vagy naponta 50 millió, és keletkeznek újak anélkül, hogy bármit is tennünk kellene ezért.

- A vörösvértesteknek kevesebb mint 20 másodperc elég ahhoz, hogy az egész testünkön áthaladjanak.

- Ha egyik végétől a másikig kiterítenénk, a véredényeink közel 100 ezer kilométeren át nyúlnának el, több mint kétszer érve körbe az Egyenlítőt.

- Az információ az agyi szinapszisokon át 430 kilométer/óra sebességgel cikáz, gyorsabban, mint amekkora csúcssebességet az indianapolisi versenypályán valaha elértek.

Ráadásul, mindezek az elképesztő berendezések semmibe sem kerülnek ‒ ami talán magyarázatot is adhat arra, hogy sokan miért nem vigyáznak rájuk eléggé! Én viszont elhatároztam, hogy a legtöbbet hozom ki abból, amit a természettől kaptam. Muszáj a tőlem telhető legjobb teljesítményt nyújtanom. A küldetésem, hogy mások életét új magaslatokig emeljem, megkövetelte ezt tőlem.

Lassan a világon mindenhol jelen voltam, egyfolytában utaztam. Évente jellemzően 100 nagyvárosba látogatok el, 16 különböző országban. A színpadon 10-15 ezer fős közönség figyelmét kell lekötnöm ‒ ha stadionban adok elő, akkor ez a szám 35 ezer ‒ nap mint nap, programonként minimum négy, maximum hét napon át. Ha nem előadást tartok, akkor coachként dolgozom olyan világklasszisnak számító élvonalbeli sportolókkal, mint Serena Williams vagy Conor McGregor, és olyan csapatokkal, mint az NBA-bajnok Golden State Warriors vagy a nemzetközi jégkorongliga Stanley-kupájának győztese, a Washington Capitals. Ezek a fenomenális sportolók elvárják tőlem, hogy hozzájuk hasonlóan a legtöbbet nyújtsam, ami embertől telhet. Nem vagyok biztos benne, hogy akkor is hallgattak volna rám, amikor egész nap a kanapén elnyúlva keksszel és chipsszel tömtem magam, és a testemet nagy teljesítményű, határtalan energiájú járművé alakítottam.

Ha szeretnél hozzásegíteni másokat ahhoz, hogy az életükben áttörést érjenek el, először is energiára lesz szükséged ‒ méghozzá elképesztő mennyiségben. Senki sem képes mindig áthidalni a határokat vagy megzabolázni a félelmet, ha nem áll rendelkezésére temérdek erő és vitalitás. Nekem az a feladatom, hogy ezt az erőt fenntartsam azáltal, hogy belevetem magam a tömegbe, felsprintelek a stadion lépcsőin, és a közönségemet kitevő ezrek figyelmét lekötöm 12-14 órán át ‒ napra nap, éjre éj. És ennek az energiának a nagy részét együtt termeljük. Ha már részt vettél valamelyik rendezvényemen, akkor tudod, miről beszélek. Ez féktelen energia. Olyan, ami benned és körülötted robban, az agyadon és a testeden át lüktet. A felszabadultság érzését adja, a teljes szabadságét, a tudatot, hogy bármire képes lehetsz. A tudatállapotod a csúcsra jut, ami szabaddá tesz, hogy merőben új szinten élj, szeress és teljesíts. Ez az, ami átalakulást eredményez.

Azért, hogy mindezt elérjem, őrült módon követelem a testemtől, hogy e nagy hatású változások hajtóerejéül energiát termeljen. Néhány évvel ezelőtt az Alkalmazott Tudomány és Teljesítmény Intézet (Applied Science and Performance Institute, ASPI) azt a feladatot tűzte ki célul, hogy megmérje, hogyan teljesít a testem ezeken a feszített tempójú eseményeken. Rám erősítettek egy 65 ezer dolláros készüléket, amely a szívfrekvencia-variabilitástól kezdve a felhalmozott tejsav mennyiségéig mindent nyomon követ. Óránként vizsgálták a véremet és a nyálamat, hogy egész nap figyelni tudják a hormonszintemet. Kilenc óra után az eszköz lemerült, de én még három órán át bírtam. A mérést végzők nem hittek a szemüknek, így négy különböző eseményen is megcsinálták a vizsgálatokat ‒ és minden alkalommal ugyanazt az eredményt kapták. Kiderült, hogy egy nap több mint ezer ugrást teszek, ami a kutatók szerint nem kis teljesítmény. A testsúlyom 128 kilogramm, és minden egyes földet érés megnégyszerezte a testsúlyom erejét. Ez több mint 453 kilónyi nyomás ugrásonként, naponta ezerszer, több mint 453 tonna mindennap. Naponta több mint 11 300 kalóriát égettem el ‒ mintha két és fél NBA-mérkőzésen játszottam volna, vagy lefutok három maratont.

És másnap elölről kezdem az egészet... Aztán a következő napon megint, aztán megint...

Mindezt nem azért mondom, hogy lenyűgözzelek. Csupán azt kívánom megértetni, milyen fontos számomra, hogy a testem csúcsformában legyen. Ezért lettem teljes állású biohacker. Ezért kutatok folyton az energiámat, a vitalitásomat és az állóképességemet erősítő, növelő új eszközök után.

Az Alkalmazott Tudomány és Teljesítmény Intézet (ASPI) Stanley-kupa- és Super Bowl-bajnokokat, haditengerészeti kommandósokat és olimpiai aranyérmeseket figyelt meg, emellett több száz tanulmányt jelentetett meg a hosszú életről. A fentebb olvasható információ Tony Robbins 3 éven keresztül, 5 eseményen át történő megfigyelésén alapul

Ha gondolkodóba esnél, hogy az évek folyamán lassultam-e: nem. Ma, 63 esztendősen nem csak érzem, hogy erősebb vagyok. Mérhetően gyorsabban futok, és nehezebb súlyokat vagyok képes felemelni, mint 25 évesen. Mindez egy jól felépített edzéstervnek, a korszerű technológiának, az egészséges táplálkozásnak és a regeneratív orvoslásnak köszönhető.

Ismétlem, nem dicsekedni akarok. Azért közlöm mindezt, hogy tudd, mi minden lehetséges számodra is. Végső soron e könyvvel az a célom, hogy segítselek életerőd tiszta, vibráló, turbótöltetű energiájának felszabadításában. Mi többet adhatnál magadnak, mint vitalitásod és erőd optimalizálásának képességét, hogy tartós legyen, sőt az éveid számával fokozódjon? Mit ne adnál érte, hogy a szokásos folyamatot ‒ amit az emberek többsége elfogad ‒, vagyis a biztos (és drámai) állapotromlást megfordíthasd?

Nem, nem szeretnélek illúziókban ringatni. Magam sem vagyok védett minden probléma ellen. Közel sem! Voltak az életemben időszakok, amikor az egészségem, sőt még az életem is komoly veszélyben volt, és a hitem minden addiginál jobban megmérettetett.

Az egyik ilyen tűzpróba 31 éves koromban jött el, amikor a bolygó legbefolyásosabb embereivel dolgoztam coachként, és úgy éreztem, enyém a világ. Egy nap a helikopterpilóta-jogosítványom megújítása miatt felkerestem az orvosomat egy rutinvizsgálatra. Annyira fitt voltam, és egészségtudatosan éltem, hogy fel sem merült bennem bármiféle probléma gondolata. Ám pár nap múlva, amikor késő este hazaértem, egy cetlit találtam az ajtómra ragasztva, amit az asszisztensem hagyott ott. „Az orvosod egyfolytában keres, azt mondja, mindenképpen hívd fel ‒ vészhelyzet van!” Sajnos épp éjfél volt. Csak az üzenetrögzítője válaszolt.

Hogy működik ilyenkor az emberi elme? Nos, az enyém a következő gondolatokat fogalmazta meg: Jóisten, azok után, mi mindent megtettem az egészségemért, lehetséges, hogy mégis rákos lennék? Tényleg odafigyelek a táplálkozásomra, és mint egy őrült, edzem ‒ talán a levegő szennyezettsége tehet róla? Az a sok repülés tett ki annyi sugárzásnak? Ha az elménken a bizonytalanság lesz úrrá, néha túlzásokba esik. Elhatároztam, hogy nem hagyok helyet ezeknek a gondolatoknak, elengedem őket, és a valóságra figyelek. Ekkorra az életemben már eljutottam odáig, hogy tudjam, a bátor elme és gondolkodás rendkívül fontos. Ahogy a mondás tartja, ne aggódjunk amiatt, amin nem tudunk változtatni. Bármi is derül ki reggel, meg fogok tudni birkózni vele.

Másnap olyan rettegésben, amelyhez foghatót évek óta nem éreztem, felhívtam az orvost.

‒ Műtétre van szüksége ‒ mondta. ‒ Agydaganata van.

Sokkolt és teljesen összezavart a hír. Honnan tudhatja ezt egyáltalán, ha csak rutinvizsgálatot csinált?

Az orvos, aki elég mogorva és nem túl megnyerő ember volt, elmondta, hogy elvégzett még néhány egyéb vérvizsgálatot, mert volt egy olyan sejtése, hogy a testemben abnormális mennyiségű növekedési hormon van. (Alig voltam több 150 centinél másodéves gimnazista koromban, miután egy év alatt 25 centit nőttem, és most 190 centi vagyok, 46-os cipőt hordok ‒ nem kell Sherlock Holmesnak lenni ahhoz, hogy ezt kitaláljuk.) Aztán egy lépéssel továbbment. Feltételezte, hogy ezt a kamaszkori hirtelen növést, amikor egy év alatt 25 centivel magasabb lettem, egy tumor okozta az agyalapi mirigyben, azaz a hipofízisben. A szavai szerint időzített bombaként ketyegett a fejemben.

A következő napra már meg volt szervezve a repülőutam Dél-Franciaországba, hogy megtartsam az egyik „Randevú a végzettel” szemináriumomat. De az orvosom azt akarta, hogy lemondjam, és helyette sürgős műtétnek vessem alá magam. Nyilvánvalóan nem ismert eléggé. Nem voltam hajlandó elfogadni a diagnózist, és a félelmem által vezérelve az utolsó pillanatban lemondani egy rendezvényt, cserbenhagyva több ezer embert! Így hát elutaztam Franciaországba, megtartottam a szemináriumot, majd a következő néhány napban az olaszországi Portofinóban pihentem. De nem működött. A betegségtől és a haláltól való félelmem csak-csak eluralkodott rajtam. Hát itt a vége? Arra vagyok kárhoztatva, hogy fiatalon meghaljak?

Hogy felülkerekedjek a félelmeimen, éveken át edzettem és készítettem az elmém, hogy kellőképpen és stabilan megerősítsem. Csakis így lehetünk készek a cselekvésre. Erre derült égből villámcsapásként ismét visszaköszönt a gyerekkoromban átélt, rettegésben tartó bizonytalanság, amikor az ember semmiben sem bízhat.

Fogalmam sem volt, élve maradok-e. De néhány nap múlva eldöntöttem, szembenézek a tényekkel. Hazarepültem, és alávetettem magam egy agyi MR-vizsgálatnak. Emlékszem, amikor kikerültem az MR-gépből, és tekintetem a laborasszisztens komor arcára tévedt: abban a pillanatban tudtam, hogy valami nagyon rosszat láthatott. Az orvos megint megnézte a felvételeket, és megbizonyosodott róla, hogy hipofízisdaganatom van. Nem vették észre, és óriásnövést eredményezett. Egy kicsit magától is összement, amire az orvos nem talált magyarázatot, ennek ellenére is sürgette a műtétet. Máskülönben, figyelmeztetett, katasztrofális mértékű hormontúltermelésbe kezd, és szívelégtelenséget okoz vagy más végzetes kimenetelű állapotot eredményez.

Az orvos tervével csak egy probléma akadt. Feltéve, hogy túlélem a műtétet, még mindig nagy volt a valószínűsége, hogy tönkremegy az endokrin rendszerem, és nem lesz energiám ahhoz, hogy végezni tudjam életem hivatását. Ez teljességgel elfogadhatatlan volt számomra. Legalább még egy szakvéleményre szükségem volt, hogy mérlegre tegyek egy ekkora kockázatot. De az orvos olyan fajta ember volt, akinek nem lehetett megkérdőjelezni a szaktekintélyét. Nem volt hajlandó javaslatot tenni egy másik kollégára.

Ginny példájából kiindulva tudtam, hogy az egészségünket illető bölcsesség felett senkinek sem lehet egyeduralma. Nem voltam képes elfogadni, hogy egyetlen szakember kezében legyen az életem anélkül, hogy kiderítsem, van-e más lehetőségem. Ráleltem egy világhírű bostoni endokrinológusra, aki szintén elvégezte a szkennelést. Soha nem felejtem el a kedvességét és az együttérzését ‒ az első orvos tökéletes ellentéte volt. Megerősített abban, hogy a műtét túlontúl kockázatos volna, és nincs szükségem rá.

Ehelyett azt javasolta, hogy évente kétszer utazzak Svájcba injekcióra, ami egy kísérleti gyógyszert juttat a szervezetembe, megakadályozva a tumor növekedését és a szívproblémák kialakulását. Amikor a mellékhatásokról kérdeztem, azt válaszolta:

‒ Nos, jelentősen csökkenni fog az energiája.

Erre azt feleltem:

‒ Ez egyszerűen nem lehet. Ha nincs elég energiám, nem tudom betölteni életem küldetését. Ráadásul az előző orvos szerint műtét kell, maga meg gyógyszert adna.

És ez a csodálatos ember mosolyogva, ragyogó szemekkel így szólt:

‒ Igaza van, Tony. A hentes le akarja vágni a disznót, a pék kenyeret sütne, a sebész vágni szeretne. Én endokrinológus vagyok, így gyógyszert adnék. De van egy dolog: csak akkor fogunk többet tudni, ha elfogadja a kezelést.

Erre ezt mondtam:

‒ De nem lehetünk bizonyosak az összes mellékhatás felől, ugye? Egyelőre semmi sem utal arra, hogy a szívemmel probléma volna, pedig ez az állapot már kamaszkorom óta megvan. Mi lenne, ha egyszerűen semmit sem csinálnék?

Erre az orvos a következő választ adta:

‒ Nos, úgy gondolom, ha rendszeresen vizsgálatokra jár, működhet.

Az ezt követő három hónapban összesen hat orvosnál jártam. Az egyikük azzal a véleménnyel lepett meg, hogy azonkívül, ha rendszeresen ellenőrzésekre megyek, hogy kiderüljön, nem romlik-e az állapotom, tulajdonképpen semmi dolgom. Bár ő is egyetértett abban, hogy túl sok hormon kering a véráramomban, egy dologra rámutatott, ami az előzőek figyelmét látszólag elkerülte: hogy az állapotom semmi negatív hatást nem eredményezett. Éppen ellenkezőleg, mondta, a növekedésihormon-raktáram épp jobban felvértezte a testemet arra, hogy a munkámmal járó extrém mértékű stresszből regenerálódni tudjak. „Különleges ajándékot kapott ‒ mondta. ‒ Ismerek testépítőket, akik havonta 1200 dollárt fizetnek azért, ami magának ingyen rendelkezésére áll!”

Végül megfogadtam a tanácsát, és sem a műtétnek, sem a gyógyszeres kezelésnek nem vetettem alá magam. Hogy ez mit eredményezett? A döntésem valószínűleg megmentette az életemet. Fél évvel később az FDA betiltotta azt a szert, amellyel kezelni akartak, mert rájöttek, hogy rákot okoz. És három évtized múltán, bár a tumor most is ott van az agyalapi mirigyemben, még mindig nincs belőle problémám. Nem akadályozott meg abban, hogy azt az áldott és varázslatos életet éljem, amit elképzeltem.

Ezeket az orvosokat mind a jó szándék vezérelte. Mindannyian meg akartak győzni arról, hogy vagy műtétre, vagy gyógyszerre szükségem van a gyógyuláshoz. De ennek a bizonyosságnak ára van, ha nem magadban keresed. És ekkor kezdtem megérteni, hogy az ember bizonyossága csak önmagából fakadhat. Döntést kellett hoznom. Ha ez semmiféle rossz hatással nincs az életemre, miért élnék félelemben? Végső soron az egészségünk a helyes döntéseinktől, a javunkat szolgáló szokásainktól és a lelkierőnktől függ. És ne feledjük, az érzelmeink hatással vannak a testünkre. Egy tanulmány rávilágított, hogy egy mindössze öt percig tartó dühös kirohanás akár öt órán át is visszaveti az immunrendszer működését.[4] Tehát: ha megtanuljuk az elménk kordában tartását, rendkívüli minőségben és energiával telten élhetjük az életünket. A könyv utolsó két fejezetében bővebben is szó lesz majd az elme hatalmáról és az irányítását lehetővé tevő stratégiákról.

Egy kis idő után rájöttem, nem éri meg többé nyugtalankodnom. Elhatároztam, hogy ezentúl nem élek félelemben, és nem szabok magamnak semmiféle korlátot az agyamban születő láthatatlan fenyegetés miatt. Természetesen azóta is rendszeresen eljárok az ellenőrzésekre, hogy biztos legyek benne, a daganat nem nőtt, és a szívem is tökéletesen működik. De addig is semmi sem állíthat meg abban, hogy teljes és félelem nélküli életet éljek, amíg meg nem halok.

Válj saját egészséged vezérigazgatójává!

„Ha nyitottan gondolkodsz, vigyázz, nehogy kiessen az agyad!”

– G. K. Chesterton angol író-újságíró, filozófus, szónok és kritikus

Az agydaganatom kezelése megerősített abban az alapvető hitemben, hogy életünk legfontosabb döntéseiben magunknak kell vállalnunk a felelősséget. Az egyik alapvetésem, amely e könyvben foglaltakat is alátámasztja, hogy úgy kell eljárnunk, mintha saját egészségünk vezérigazgatói lennénk. Senki másnak nem engedhetjük, hogy megmondja, mi legyen a végzetünk, még ha az illető birtokában is van a megfelelő tudásnak és segítőkészségnek. A szakemberekre nem parancsnokként, hanem coachként kell tekintenünk. Ha a családunkról, a hitünkről, a pénzügyeinkről vagy az egészségünkről van szó, a legfontosabb döntések csakis a mi kezünkben lehetnek. Mert végül nekünk kell élnünk a következményeiket.

Mit jelent ez a gyakorlatban? Azt, hogy alaposan ki kell művelnünk magunkat azzal kapcsolatban, mi működik, hogy okos, jól megalapozott, független döntésekre legyünk képesek egészségünk megóvása és állapotának javítása érdekében. Azt jelenti, hogy egészséges szkepticizmussal kell viseltetnünk bármi iránt, amit olvasunk vagy hallunk, mivel előfordulhat, hogy valami félrevezető vagy ártalmas lehet ‒ akár halált is okozhat. És azt jelenti, hogy mielőtt az egészségünkkel kapcsolatban bármiféle jelentős döntésre jutnánk, kérjük ki másik szakember véleményét is, mivel még a legjobb orvosok is követhetnek el hibát ‒ ahogy veled és velem is előfordul (nagyon ritkán!), hogy valamiben nem vagyunk biztosak a szakterületünkön. Hová lehet fordulni második szakvéleményért? Nyilvánvalóan nem csak találomra valahová. Megfelelően képzett szakembert kell keresni, aki bizonyítottan elég tapasztalatot szerzett az adott problémáról.

De nem kérlek, hogy feltétlenül hidd el nekem, hogy mindig szükség van másik orvos véleményére. Egy 2017-ben publikált tanulmány 286 beteg kartonját vizsgálta át, akiknek az orvosuk a Mayo Klinikát javasolta második szakvélemény kikérésére.[5] Arról számolt be, hogy az esetek 21 százalékában a végső diagnózis „határozottan eltért” az eredetitől. Igen, ötből több mint egy esetben a második szakvélemény ellentmondott az elsőnek! Sőt, három betegből kettőnél a végső diagnózis „megalapozottabb/alaposabb” volt az elsőnél. A 286 eset mindössze 12 százalékában egyezett az első és a második vélemény![6]

Hadd fogalmazzak világosan. Nem az a célom, hogy megingassam az orvosi szakmába vetett hitedet. Tapasztalatom szerint az orvosok a legelhivatottabb, legszorgalmasabb, leginkább elismerésre méltó emberek közé tartoznak, akikkel valaha találkoztam. Mi nagyobb csodálatra méltó dolog van annál, mint ha valaki az életét a másokon való segítésre, mások gyógyítására áldozza? Ám a Mayo Klinika tanulmánya megerősít egy dologban, amit akkor tanultam, amikor a legnagyobb szaktekintélyek a tumorom kezelését illetően eltérő véleményen voltak: az orvosok lehetnek őszinték, és tévedhetnek is őszintén.

Hogyhogy? Először is, a testünk végtelenül összetett, és az orvosi adatok sokféleképpen értelmezhetőek. Az orvosok számára az is kihívást jelent, hogy sosem állnak biztos talajon. Mindaz, amit az iskolában tanultak, az újabb és újabb kutatások, technológiai megoldások és kezelési módszerek miatt gyorsan elavulttá válhat.

A Harvard Orvostudományi Iskola (Harvard Medical School, HMS) 2017-ben közzétett jelentése az orvosi tudás felezési idejét 18‒24 hónapra tette ‒ és azt jósolta, hogy mire e sorokat olvasod, ez 73 nap lesz! Mit jelent ez? Hogy a szakképzett orvosok felének a tudása 18‒24 hónap múlva már nem érvényes. Hűha! El tudod képzelni, mennyire nehéz lehet lépést tartaniuk mindezekkel a változásokkal, mialatt a betegek ellátása és a problémáik megoldása állandó nyomást helyez rájuk?

Egy egyszerű metafora talán kellőképpen érzékelteti a helyzetüket. Képzeld el, hogy orvos vagy, aki arra tette fel az életét, hogy a készségei és az empátiája által másokon segítsen. A folyóparton sétálva egyszer csak kiáltást hallasz. Meglátsz valakit fuldokolni, és anélkül, hogy a saját épségedet féltenéd, beleveted magad a háborgó vízbe. Megragadod a fuldoklót, és kiúszol vele a partra. Szájon át újraéleszted, mire ő felköhögi a vizet, és újra lélegezni kezd ‒ megmentetted az életét! Ám ekkor két másik ember is kiáltást hallat a sebesen zúgó folyóvízből. Bár fáradt vagy, beugrasz, és őket is kimented. És mire újraélesztetted mindkettejüket, négy felől megint kiáltásra leszel figyelmes...

Az orvosok manapság ilyesfajta kínos helyzetben vannak. Annyira lefoglalja őket a betegek megmentése, hogy sem idejük, sem energiájuk nem marad arra, hogy a folyó forrása felé elinduljanak, és megnézzék, ki az, aki ezeket az embereket a vízbe dobja.

Atul Gawande, a Harvard Orvostudományi Iskola bostoni oktatókórháza, a Brigham és a Nőkórház sebésze, emellett a MacArthur zseniösztöndíj elnyerője Complications: A Surgeon’s Notes on an Imperfect Science (Komplikációk: Egy sebész gondolatai a tudomány tökéletlenségéről) című könyvében őszintén ír az orvoslás gyakorlásának nehézségeiről. Gawande elismeri, hogy minden orvos követ el „szörnyű hibát”, még a legelismertebb sebészek is: „Azt várjuk az orvoslástól, hogy a tudás és az eljárások rendezett mezeje legyen. De nem az. Tökéletlen tudomány, egy folyamatosan változó tudásra, bizonytalan információkra, tévedni képes személyekre, ugyanakkor veszélyben lévő életekre épülő vállalkozás. Természetesen van tudomány abban, amit csinálunk, de ugyanúgy helye van a szokásnak, az intuíciónak és néha a jó öreg tippelésnek is.”

„Az utóbbi két évtizedben a gyógyszeripar messze eltért eredeti nagy ívű céljától, a hatásos gyógyszerek felfedezésétől és gyártásától. Most elsősorban a kétes hatékonyságú új készítmények eladására szakosodott marketinggépezet.”

– Marcia Angell amerikai orvos és szerző, a New England Journal of Medicine orvosi folyóirat első női főszerkesztője

Végül létezik még egy ok arra, hogy neked és nekem is miért van szükségünk jól megalapozott, jó ítélőképességgel meghozott döntésekre az egészségi ellátásunkkal kapcsolatban. Bizonyára ismerős az újságok szalagcímeiből, hogy a gyógyszeriparnak megvannak a maga problémái. Sok remek ember dolgozik gyógyszercégeknek, akik fejlesztéseikkel számos életet mentettek már meg. Így kérlek, ne juss elhamarkodottan arra a következtetésre, hogy gyógyszerellenes lennék ‒ épp ellenkezőleg. Ebben a könyvben számos ma rendelkezésre álló gyógyászati áttörésről beszámolok. Mégsem hagyhatjuk figyelmen kívül a tényt, hogy a gyógyszerkészítmények rendkívül jövedelmező üzletet jelentenek, amellett, hogy a botrányokból is jócskán kiveszik a részüket. Egy sikeres gyógyszer előállításához szükséges kutatások és fejlesztések meg a piacra juttatás több mint egymilliárd dollárba kerülnek. Így nem csoda, hogy néhány gátlástalan alak a hozzád és hozzám hasonló páciensek kárára elejtett hazugságokkal és manipulációval tömi meg a zsebét.

Az elmúlt évek egyik leghírhedtebb egészségügyi botránya a Purdue Pharma körül zajlott, amely „az emberi szenvedés legfőbb okozója, a fájdalom csillapítására kifejlesztett gyógyszerek úttörőjeként” kiáltotta ki magát. Igazán nemes küldetésnek hangzik, nemde? Ám valójában a Purdue hatalmas nyereségre tett szert az OxyContin nevű gyógyszer agresszív marketingjével, mely hírhedten addiktív fájdalomcsillapító az Amerikában tomboló „opioidjárvány” hátterében állt. A Purdue szándékosan tévesztette meg az orvosokat a szer biztonságosságát igazoló eredményekre vonatkozólag, hamisan állítva, hogy a betegek kevesebb mint 1 százalékánál okozott függőséget.[7] Az Egyesült Államok Egészségügyi és Szociális Minisztériumához tartozó Betegségmegelőzési és Járványügyi Központ (Centers for Disease Control and Prevention, CDC) szerint 1999‒2019 között az opioid-tartalmú szerek túladagolása közel félmillió amerikai halálát okozta. . Csak 2020-ban rekordszámban, több mint 93 ezren haltak meg emiatt.[8]

El tudod képzelni, hogy az e szereket felíró orvosok végig követték a gyógyszervállalatok tanácsát? Megint hangsúlyozom, az orvosoknak nincs idejük minden egyes piacra kerülő orvosság tanulmányozására. És el tudod képzelni, micsoda szörnyűség lehet egy orvosnak, aki páciensei fájdalmát szeretné enyhíteni, és arra kell rádöbbennie, hogy a javaslata téves információn alapult ‒ és ez néhány betegénél nemcsak függőséget, de halált is okozott? Időközben a Purdue beleegyezett abba, hogy 8,3 milliárd dollárnyi összeggel rendezi az őt ért bűnügyi és polgárjogi vádak özönét, ami elenyésző volt az „opioidjárvány” által az amerikai gazdaságnak okozott dollár-ezermilliárdokhoz képest, a tönkrement életekről nem is beszélve.[9] A helyzetet súlyosbítandó a cég tulajdonosai, a Sackler család élethosszig tartó jogi védelem fejében beleegyezett egy 4 és fél milliárd dolláros csődeljárásba ‒ de csak miután több mint 12 milliárdnyi profitot termeltek az OxyContinból.[10] 2021 júliusában a Johnson & Johnson (generációk óta ismert márka) és a legnagyobb gyógyszerforgalmazók közül három 26 milliárd dolláros megállapodást kötött, miután számos államban perrel fenyegették őket, amiért elbagatellizálták az opioidok addiktív hatását.[11]

Sok más „nagy gyógyszert” gyártó vállalat is keveredett jogi bonyodalmakba. A Pfizer 2,3 milliárdos rekordösszeg kifizetésével egyezett bele a négy különböző gyógyszerének illegális és veszélyes marketingjével kapcsolatos szövetségi vádak rendezésébe.[12] Visszaélést feltáró személyek a Questcor Pharmaceuticals vállalatról és az azt felvásárló Mallinckrodt cégről azt állították, hogy orvosokat vesztegetett meg a csecsemőkori görcsrohamok elleni gyógyszer eladásának felpumpálására. A gyógyszer ára 19 év alatt több mint 97 ezer százalékkal emelkedett meg, egy ampulla 40 dollárról 39 ezerre drágult. Ha ez fairnek hangzik, próbáld megkérdezni a klienseidet egy 97 ezer százalékos árnövekedésről ‒ vagy ha egy főnöknek dolgozol, kérdezd csak meg, mit szólna egy 97 ezer százalékos fizetésemeléshez...

Az OxyContin talán a legszélsőségesebb példája annak, amikor egy gyógyszervállalat vásárlóinak biztonsága elé helyezi a saját anyagi érdekeit. Ám valójában az egész gyógyszeripar nagyon meggyőzően tud ösztönözni a különféle jótékony vagy kevésbé jótékony hatású készítmények megvásárlására. Ezért láthatjuk annyi receptre felírt gyógyszer reklámját rögtön, ahogy bekapcsoljuk a tévét. Csupán, hogy érzékeld, mennyi pénz megy el arra, hogy valamely kezelést vonzóvá tegyék, gondolj bele: csak 2019-ben az USA-ban több mint félmilliárd dollárt költöttek a reumás ízületi gyulladás (rheumatoid arthritis) és más gyulladásos állapotokat kezelő, nagy újdonságnak számító Humira reklámozására.[13]

Nem tudom, te hogy érzed, de engem mindig ámulatba ejt a receptköteles gyógyszerek reklámjaiban szereplők egészséges és szép külseje. Majd’ szétveti őket az öröm, amikor táncolnak vagy hulahopp-karikáznak, vagy éppen a lányukat lepik meg egy csillogó-villogó új autóval. Nem is lehetne szebb az élet..., egészen a reklám végéig, amikor a lehetséges mellékhatásokat ismertetik, és kiderül, hogy az illető orvosság a húgyhólyag szétrobbanását vagy a légzés leállását okozhatja, netán még egy harmadik karunk is nőhet tőle.

Nem szeretnék cinikusnak tűnni. De ha az egészségünkről van szó, a tét annyira magas, hogy nem engedhetjük meg magunknak, hogy naiv fogyasztók módjára viselkedjünk, akik kérdés nélkül elfogadják, amit árulnak vagy javasolnak nekik. Ez olyan volna, mintha egy házat az ingatlanügynök zengzetes leírása alapján vennénk meg ‒ anélkül, hogy körüljárnánk, vagy egy szakértőtől állapotfelmérést kérnénk.

Extrém intézkedések megtétele előtt különösen óvatosnak kell lennünk, tekintettel főleg a potenciálisan nagy veszéllyel fenyegető mellékhatásokra vagy a magas kockázattal járó operációkra. Bizonyos esetekben érdemes kevésbé agresszív vagy invazív opciókat is végig gondolni. Ahogy hamarosan látni fogod, a regeneratív gyógyászat egyik erénye, hogy alapjaiban különbözik a sokak által elfogadott nyersen, ám korlátolt erővel ható hagyományos eljárásoktól. A regeneratív gyógyászat nem csak a tüneteket kezeli. Célja, hogy megszüntesse vagy meggyógyítsa az azok hátterében meghúzódó okokat.

Talán soha nem ismertem volna meg azt az erőt, amely a könyv fő témáját adó precíziós orvoslásban vagy a regeneratív áttörések közül sokban rejlik, ha 54 éves koromban nem történt volna meg velem az a szörnyű baleset, amiért majdnem kisiklott az életem. Bevallom, úgy viselkedtem, mint egy 14 éves kamasz, amikor az idahói Sun Valley-ben elterülő hegyről őrült sebességgel lesiklottam a snowboardommal. Mutatványom szörnyen félresikerült, a vállamban pedig elképesztő, megsemmisítő erejű fájdalmat éreztem.

Kiderült, hogy elszakadt a rotátorköpenyem, a felső kart a vállal összekötő izmok és ízületek rendszere. Ezelőtt éveken át előfordultak már komoly fájdalmaim, de ez annyira rettenetes volt, hogy nem tudtam, mit kezdhetnék magammal. Egy tízes skálán 9,9-esnek éreztem. Az idegeim valósággal lángoltak. Ha mély levegőt vettem, az is fájt. A következő két éjszaka alatt összesen két órát aludtam.

Két specialistát is felkerestem, akik műtétet javasoltak. De a felépülés hosszadalmasnak és gyötrelmesnek ígérkezett, rosszabb esetben legalább fél évig távol tartott volna a munkámtól.

A hosszú távú kilátások sem voltak biztatóak. Elmehettem volna a műtétre, és utána hosszú hónapokat tölthettem volna intenzív rehabilitációval, csak hogy a legyengült vállamban megint szakadást idézzek elő. Az orvosok arra is figyelmeztettek, hogy a karom annyira befagyhat, hogy nem fogom tudni a vállam fölé felemelni. Hogy tudok majd felszaladni a színpadra, és emberek tízezreinek energiát adni, ha a kezem dermedten lóg mellettem? Olyan lennék, mint egy hivatásos bokszoló, akinek az egyik keze hátra van kötve.

Kell lennie jobb megoldásnak, csak eltökélten kell keresni. Nagy sebességre kapcsoltam, és minden elképzelhető lehetőséget felkutattam. Pár nap múlva elmentem egy ortopédsebészhez, aki nem javasolta a műtétet. A figyelmembe ajánlott egy olyan eszközt, amely azonnal megszabadít a fájdalomtól, és a gyógyulásomban is segíthet. Nem telt bele huszonnégy óra, és már kezeltek is vele. A 9,9-es erősségű fájdalom 5-ösre csökkent, aminek köszönhetően legalább tudtam aludni és értelmesen gondolkodni. A Fájdalommentes élet című fejezetben több szót ejtek a pulzáló elektromágneses frekvencia (PEMF) technológiáról. Számos tanulmány alátámasztotta, hogy a csontoknál 50 százalékkal gyorsabb gyógyulást eredményez.[14] Biztos vagyok benne, hogy ha sérülést vagy fájdalmat szeretnél kezelni, a PEMF számodra is csodálatos megoldást nyújt majd.

Ám hiába sikerült végre a fájdalmat kordában tartani, nem voltam a régi. Ha teljes lendülettel felmennék a színpadra, a karom hirtelen érzéketlenné válna. Vagy a nap közepe táján, amikor úgy tűnik, minden rendben, a fájdalom hirtelen úgy sújt le rám, mint egy légkalapács. Léteztem, de nem éltem. És sejtelmem sem volt róla, hogy a helyzet csak rosszabbá válik.

Elmentem egy másik orvoshoz is, aki megvizsgált, és lesújtó diagnózist közölt. A szemembe nézett, és így szólt: „Felejtse el az eddigi életét.” Mutatott egy felvételt a gerincemről, és elkezdte magyarázni, hogy „súlyos gerinccsatorna-szűkülete van”, ami a gerinccsatornán belüli rész abnormális mértékű elkeskenyedését jelentette. Nem ért teljesen meglepetésként, mert már egy évtizede hátfájással küzdöttem. Az orvos figyelmeztetett, hogy az állapotom annyira súlyos, hogy még egy baleset, és mind a négy végtagomra lebénulhatok. Ha csak még egyszer is kicsúszik alólam a snowboard ‒ vagy egy ugrás után rosszul érkezem a színpadra ‒, végzetes következményekkel járhat. Még futnom sem volt szabad.

Miután a testem felé évtizedeken át könyörtelen követelményeket támasztottam, most úgy tűnt, darabjaira hullik. Az életemet mindig is az energiám és az elmém határozta meg, a szüntelen vágy, hogy képességeimet maximális mértékben latba vetve szolgáljak másokat. Most azonban úgy látszott, az egész építmény bármikor összeomolhat.

Nem tudom, éltél-e át valaha hasonlót ‒ amikor a vitalitásodat valami apasztotta. Amikor az energiád fogyni kezdett, és gondolatban már kezdtél felkészülni a fokozatos állapotromlásra. De nem voltam hajlandó megadni magam, és elfogadni, hogy az állapotomon nem lehet már javítani. Nem voltam képes elhinni, hogy megpecsételődött a sorsom. Így hát azt tettem, amit mindig is. Elkezdtem válaszok után kutatni.

A megfiatalodás csodája

„Folyton változnunk kell, megújulnunk, megfiatalodnunk; máskülönben megkeményedünk.”

– Johann Wolfgang Von Goethe német író, költő, jogász és politikus

Szerencsére az általam ismert egyik legokosabb, leghaladóbb gondolkodású technológiai zsenihez, nevezetesen Peter Diamandishoz fordultam tanácsért. Ő gyerekkorában arról álmodott, hogy űrhajós lesz, a szülei viszont orvosnak szánták. Így miután a Massachusettsi Műszaki Egyetemnél (Massachusetts Institute of Technology, MIT) molekuláris genetikusként és légközlekedési mérnökként is lediplomázott, elvégezte a Harvard orvosi képzését.

Végül Peter példaértékű módon, hihetetlenül széles körű és mély tudásra tett szert a szakterületén. Számos sikere mellett megalapította az XPRIZE Alapítványt, melynek ügyvezető elnöke lett. Az alapítvány rendszeresen versenyeket szervez, hogy inspirálja az újítókat áttörést ígérő ötleteik megvalósítására az egészségügy, a mesterséges intelligencia, az űrhajózás és a környezetvédelem területén. Első XPRIZE-ja, az Ansari XPRIZE egy magánpénzből létrehozott megbízható, újrafelhasználható, legénység által működtetett űrhajó létrehozásának ösztönzése által sikeresen csökkentette az űrrepüléssel járó kockázatokat és költségeket, és életképessé tette az űrutazás magánúton történő megvalósítását. A technológiát Sir Richard Branson engedélyezte, aki a Virgin Galactic vállalat megalapításával egy új iparág születéséhez járult hozzá, és alapítóként vagy társalapítóként további 24 cég létrejöttéhez adta a nevét. Többek között egy kockázatitőke-alap létrehozásában vett részt, mely az egészségügy és a hosszú élet területén élvonalbelinek számító üzletekbe ruház be. Három sikerkönyvet szerzett, a Fortune magazin pedig a világ 50 legnagyobb vezetője közé sorolta. Mi a közös Peter szenvedélyeiben? Az abban való mély hite, hogy egy jobb, egészségesebb, több bőséget árasztó világ felé a technológiában rejlő lehetőségek kihasználása vezet.

Barátom sajátos hátteréből fakadóan mindenkinél alkalmasabb volt arra, hogy elvezessen a már rendelkezésre álló legfejlettebb gyógyászati megoldások felé ‒ a legmodernebb technológiák irányába, amelyek először csak egy szűkebb kör számára elérhetőek, akik azokról tudomást szereztek. Peter ennek a bizonyos körnek a kellős közepén van. És nem csak azért, mert akkora zseni, aki a legfrissebb vívmányokat kívül-belül ismeri. A belőle áradó melegség, lelkesedés és optimizmus vonzza a világ legnagyobb újítóit.

Amikor az útmutatását kértem, Peter lebeszélt arról, hogy műtétre siessek. Ehelyett őssejtterápiát javasolt, és kedves barátjához, dr. Bob Haririhez küldött. Először meglepődtem ezen, mert úgy emlékeztem, hogy idegsebész. „Idegsebész, igen ‒ hangzott Peter válasza. ‒ És az őssejtekkel kapcsolatban a világ vezető szakembereinek egyike. Méghozzá a legjobb.”

Akkor nem esett le, de ez kicsit olyan volt, mintha a baseballról akartam volna többet tudni, és arra kaptam volna ezt válaszul: „Szívesen összehozlak a barátommal, LeBron Jamesszel. Ő el tudja mondani, hogyan kell játszani.”

Csak hogy egy rövid pillanatképet adjak: dr. Bob Hariri PhD sztáridegsebész, az orvosbiológia világhírű tudósa úttörő szerepet játszott az őssejtek számos életveszélyes betegség kezelésére való használatában. Legendának számít a regeneráció tudományának területén, mert elsőként származtatott az emberi méhlepényből, azaz placentából kivételesen erős és hatásosan gyógyító őssejteket ‒ ez az orvoslásban komoly fordulópontot jelentett, és a következő fejezetben részletesebben is szó lesz róla. Felfedezései 170 kiadott és függőben lévő szabadalmat nyertek. Emellett a Celularity Inc. ‒ a sejtgyógyászat következő evolúcióját vezető biotechnológiai vállalat, mely klinikai körülmények között embereken is tesztelt már terméket ‒ először vállalkozója, majd elnöke, végül pedig vezérigazgatója lett.

Bob beszélt nekem az őssejtek különböző fajtáiról, és elmagyarázta, hogy nem ugyanolyan módon állítják elő őket. Akkoriban az őssejtterápiák piaca maga volt a vadnyugat, veszélyesen képzetlen emberek népszerűsítettek kétes kezeléseket. Bob elmondta, melyik helyet kerüljem, de azt is, hogy hol nyújtják a legjobb kezeléseket. „A legerősebb, legfiatalabb és leghatásosabb őssejtekre van szükséged ‒ mondta. ‒ Tíznapos őssejtekre, amikben az élet ereje buzog.”

Néhány héttel később megkaptam az első kezelésemet. Később elmesélem a teljes történetet, mert szeretném, ha pontosan értenéd, hogy ezek a regeneratív terápiák mitől működnek, és milyen sokat segíthetnek neked. De most térjünk a tárgyra: Peter és Bob a gyógyulásnak egy olyan útjára vezettek, amelyet elképzelni sem tudtam volna. Szétroncsolódott vállam napok alatt teljes mértékben regenerálódott ‒ műtét nélkül. A karom soha többé nem fagyott le, a mai napig kifogástalanul tudom használni. Mintha nem is estem volna akkorát a snowboarddal.

De történt más is, ami ennél is meglepőbb volt ‒ valami, amiről nem hittem volna, hogy lehetséges, ha nem engem ért volna. Az első kezelésem után néhány nappal, amikor reggel kimásztam az ágyból, észrevettem, hogy teljesen elmúlt a hátamban a fájdalom, ami az előző tizennégy év nagy részében égett benne. Csoda volt. Egy az egyben.

És barátom, ez az, amiért e könyvet most a kezedben tartod. A saját testemben végbement gyógyulás vezetett oda, ahol most vagyok. Az elmúlt néhány évben olyan utazáson vettem részt, ami megváltoztatta az életemet. Utam során első kézből tapasztaltam, hogy a regeneratív technológiák vadonatúj világa miként változtatja meg azt, amit az emberek az egészségük javítására, az erőnlétük fokozására, az energiájuk növelésére és az élettartamuk meghosszabbítására irányuló lehetőségekkel kapcsolatban tudnak.

Az én felfedezésem az őssejtterápiával való megismerkedésemmel kezdődött. Ám idővel rájöttem, hogy ez a technológiai forradalom messze nem merül ki az őssejtek alkalmazásában. Szeretném megosztani veled mindazt, amit az átalakulást hozó, már most elérhető számos eszközről megtudtam, melyek segítenek átállítani a biológiai óránkat, megfiatalítani a testünket és lenyűgöző módon újrateremteni az életerőnkkel való kapcsolatot. Megígérem neked: ha egyszer elhatározod, hogy használni fogod ezeket az eszközöket, és megtapasztalod, milyen hatással vannak az egészségedre és a jóllétedre, más lesz az életed.

A Vatikánba a megfiatalodásom élménye vezetett. Ezért találkoztam a pápával és a világ vezető regeneratív tudósaival. Elismerem, nem vagyok tudós. Dr. Bob Haririvel ellentétben, nem töltöttem évtizedeket fáradságos munkával egy kutatólaboratóriumban. Még csak azt sem tudom, létezik-e akkora köpeny, amibe én is beleférnék! Így amikor ennek a könyvnek a megírását fontolgatni kezdtem, Bob és Peter közreműködését kértem. Megtisztel, hogy társszerzők lettek, és megosztották páratlan szakértelmüket.

Mindhárman boldogok lehetünk, amiért eljutott odáig az életünk, hogy elsősorban mások szolgálatának szentelhetjük. Ez okból a könyvből befolyó nyereséget teljes egészében arra ajánljuk fel, hogy valódi változást hozzunk az emberek életébe. Először is, a Feeding America nevű szervezetnek, mely az egyik leghatékonyabb a rászorulók megsegítésében, 20 millió adag élelmet juttatunk. Az előző három könyvemből befolyt teljes összeggel szintén az éhezés megszüntetését célzó Billion Meal Challenge elindításához járultam hozzá. Már 2025-ig megszerveztük egymilliárdnyi adag élelem szegényekhez juttatását, egyelőre 850 milliónyin vagyunk túl. A szerzők e könyvből származó profitjuk egyenlegét a gyógyászati kutatás legnevesebb szakembereinek ajánlják fel. Szeretnénk támogatni a rák, a szívbetegség, az Alzheimer-kór és egyéb betegségek ellen folytatott küzdelem legnagyobb elméinek tevékenységét. Ezenkívül szeretnénk hozzájárulni a következő fejezetekben bemutatott, legnagyobb elismerésre méltó tudósok modern kutatásaihoz. Lelkesen vállalunk szerepet abban, hogy segítsük hamarabbi célba érésüket milliók életének megmentése érdekében. Szeretném tudatni veled, hogy e könyv olvasásával ‒ amit azért teszel, hogy válaszokra lelj életed jobbításáért ‒ nemcsak az orvosi kutatásokhoz, de e nehéz gazdasági helyzetben leginkább szükséget szenvedők élelmezéséhez is hozzájárulsz.

A könyv megírása közben számos világklasszisnak számító szakértő útmutatására is erősen támaszkodtunk, akik tagjai a Life Force tanácsadó testületének. Ők vezettek el azokhoz a tudósokhoz, orvosokhoz, feltalálókhoz és vállalkozókhoz, akiket kiemelten szerepeltetünk.

A tanácsadóink ‒ csak hogy néhányukat említsem ‒ az alábbi személyek:

- Dr. Dean Ornish, a Kaliforniai Egyetem Orvosi Iskolájának (San Francisco) klinikai professzora, a Megelőző Orvoslás Kutatóintézetének elnöke és alapító tagja

- David Sinclair PhD, a Harvard Orvostudományi Iskola genetikai tanszékének professzora és az öregedés biológiai mechanizmusait vizsgáló Paul F. Glenn Központ társigazgatója

- George Church PhD legendás hírű genetikus, molekuláris mérnök és a Harvard Orvostudományi Iskola genetikai tanszékének Robert Winthrop professzora

- Dr. Deepak Srivastava, a Gladstone Intézetek elnöke, a gladstone-i Roddenberry Őssejtkutató Központ igazgatója

- Dr. Eric Verdin, a Buck Öregedéskutató Intézet elnök-vezérigazgatója

- Jennifer Garrison PhD, a Buck Intézet elnök-vezérigazgatója és a Reproduktív Élettartam és Egyenlőség Globális Konzorciumának alapítója

- Dr. Carolyn DeLucia, az amerikai szülész- és nőgyógyászkongresszus tagja, több mint 30 éve praktizál szülész-nőgyógyászként, emellett az alternatív terápiák szakértője. A szexuális jóllétet szolgáló legmodernebb noninvazív kezelések úttörője

- Rudy Tanzi PhD, a Harvard Egyetem neurológiai tanszékének professzora, a Massachusettsi Általános Kórház genetikai és öregedéskutató egységének igazgatója és a McCance Agyi Egészség Központ társigazgatója

- Rhonda Patrick PhD tudós-oktató, publikációk szerzője, a FoundMyFitness létrehozója. Szakértelme kiterjed az öregedéskutatásra (Salk Intézet), a genetikának és az epigenetikának az egészségi állapotban játszott szerepére, a test hormetikus stresszoroknak való kitettségében rejlő kedvező hatásokra, a mindfulness, a stresszcsökkentés és az alvás jelentőségére

- Dr. Hector Lopez, a Kaliforniai Egyetem (Berkeley) idegtudományi professzora, egyben a világ egyik legelismertebb alvásszakértője

- Matthew Walker PhD, a Kaliforniai Egyetem (Berkeley) idegtudományi professzora, a világ egyik neves alvástudósa

A jeles csapattal való egyik találkozónk során azzal ugrattuk őket, hogy az intelligenciahányadosuk összeadva biztos, hogy egymilliónál is több volna. A következő fejezetekben többször is említésre kerülnek, miután a regeneratív gyógyászat területén kivételesen nagy névnek számítanak.

Amire viszont mindenképpen fel szeretném hívni a figyelmet, hogy a könyvben leírtak nem az én véleményemet tükrözik. A válaszok nem tőlem származnak, mivel itt nem vagyok szakértő. Az én szerepem kimerül abban, hogy egyfajta intelligens keresőmotorként legyek a szolgálatodra. Ráirányítom a figyelmed a lényegre, és bemutatom a legnagyobb játékosokat, az igazi bennfenteseket ‒ az újítókat, akiknek a számodra érdekes áttöréseket köszönhetjük. Biztos lehetsz benne, hogy elvezetnek az egészséged szempontjából leghatékonyabb megoldások felé.

Hasonló szerepet vállaltam a Money: Master the Game (Pénz: Mesteri játék) című, a beruházások témájában írt könyvemben, mely egy ideig vezette a New York Times sikerlistáját. Nem vagyok a téma guruja, de legalábbis lehetőségem volt a történelem legnagyobb befektetői közül néhányat személyesen is megismerni. A terület több mint 50 nagyágyújával készítettem interjút, többek között a multimilliárdos Ray Dalióval, Warren Buffett-tal, Paul Tudor Jonesszal és Carl Icahnnal. Az ő legszámottevőbb tapasztalataik, gondolataik alapján határoztam meg a pénzügyi szabadság felé vezető út hét lépését. Lám, a siker ismét nyomot hagy.

Ezennel egy nagyon más jellegű játék ‒ méghozzá az egészségtartam forradalmának ‒ legnagyobbjait hozom közelebb hozzád. Talán néhány név még ismeretlen lesz számodra. Segítségükkel megismerheted az energiád visszanyerését és az egészséged helyreállítását lehetővé tevő igazán hatékony eszközöket, technológiákat és stratégiákat.

E gyógyászati megoldások közül nem egy már ma elérhető, ami azt jelenti, hogy a következőkben ismertetett információk alapján azon nyomban kezedbe is veheted az egészségedet. Ám a regeneratív gyógyászat területe olyan gyors iramban fejlődik, hogy az elkövetkező egy, két, három esztendőben várhatóan születő, forradalmian újnak számító megoldások néhányát is bemutatjuk. A könyvvel egy olyan utazásra invitállak, melynek során a világ legnevesebb szakértőit ismerheted meg, illetve 195 céget mutatok be neked, melyek élen járnak az újszerű vívmányok megalkotásában. Ezen találmányok közül sokban annyira mélyen hiszek, hogy 28 létrehozásához anyagilag is hozzájárultam. Ám szeretném, ha tisztában lennél azzal, hogy sem Peter, sem én nem szándékozunk befektetési tanácsokkal szolgálni, mint ahogy nem is tesszük. Ráadásul e vállalatok többsége nem nyilvánosan működő magáncég, kizárják a lakosságot a befektetésekből.

Sok ilyen újítás ‒ melyek annyira észbontóak, hogy az ember azt hinné, évtizedeket kell még várni rájuk ‒ már a humán klinikai vizsgálatokig is eljutott. Egy szempillantás alatt alkalmazhatóvá válnak.

Például képzelj el...

- ... egy őssejtinjekciót, mely az izomsejtek új generációjának ösztönzésével és új véredények létrehozásával képes egy károsodott szív meggyógyítására.

- ... egy injekciót, mely felpörgeti az immunrendszert, hogy eloszlassa a szilárd daganatokat, legyőzi a régóta gyógyíthatatlannak vélt rákbetegségeket, továbbá megelőzi a Parkinson- és az Alzheimer-kór kialakulását.

- ... olyan háromdimenziós nyomtatókat, melyek korlátlan mennyiségben képesek a sürgős szervátültetésre váró betegek őssejtjeiből előállítani a létfontosságú szervet, a vesét, méghozzá garantálva, hogy a szervezet nem fogja kivetni magából.

- ... egy olyan hajszeszt, mely stimulálólag hat a fejbőrre, és új hajat növeszt ‒ a már szokásosnak mondható káros mellékhatások nélkül.

- ... egy egyszer beadandó injekciót, amely a térdben és a hátban új, az eredetivel azonos porcok növesztése által kezeli a csont-ízületi gyulladást.

- ... egy őssejtszóró pisztolyt, mely bőrátültetés nélkül, a szokásos hónapok vagy évek helyett napok, hetek alatt képes helyrehozni a másodfokú égési sérüléseket.[15]

Ez csak néhány azon innovációk közül, melyek szinte sokkolóan hatottak a világra, és ha még nem is elérhetőek, rövidesen azok lesznek. Izgatottan várom, hogy többet is megtudj e különlegesnek számító újdonságokról, melyek szinte határok nélküli regenerálóerővel bírnak. Nem kételkedem benne, hogy rád is lenyűgöző hatással lesznek!

Az előttünk álló út

„Ha elengedem azt, aki vagyok, azzá válok, aki lehetek.”

– Lao-ce kínai filozófus

Ha szabad egy kérdést feltennem: mi késztetett arra, hogy kézbe vedd ezt a könyvet? Hadd tippeljek:

- Remekül érzed magad a bőrödben, és szeretnéd, ha ez az elkövetkező években is így maradna. Olyan ember vagy, aki energiaszintjének „magasan tartása” érdekében szeret maximálisan élni a modern technológia adta lehetőségekkel, elkerülni a megelőzhető betegségeket és megerősíteni az immunrendszerét.

- Vagy talán sportoló vagy, aki teljesítménye fokozására új módszereket keres, hogy olyan nagyságok nyomdokába lépjen, mint Tiger Woods, Rafael Nadal vagy Cristiano Ronaldo. Mindeme bajnokok a regeneratív orvoslás gyógymódjaival éltek, amikor sérülésből kellett műtét nélkül felépülniük, és hónapok helyett heteken belül újra csúcsformába lendülniük.

- Esetleg olyan valaki vagy, aki a saját területén verhetetlen? Keményen dolgoztál azért, hogy a vágyott életed élhesd, de mostanában fáradtnak és kiégettnek érzed magad. Így most azon vagy, hogy visszanyerd az energiád, visszaszerezd a lelkesedésed, és új magaslatokba emelkedj.

- Vagy hozzám hasonlóan a gyorssávban cirkáltál, miközben fantasztikusan érezted magad ‒ mígnem egyszer csak egy kátyú vagy egy úttorlasz meg nem akasztotta a haladásodat. A legmodernebb tudomány nyújtotta legkevésbé invazív megoldásra van szükséged a jó eredmény elérése érdekében.

- Vannak, akik a hosszú élet után vágynak, de nem csak az éveik számát tekintve. Életüket különleges minőségben is szeretnék élni.

- Talán egészségtartamod megnövelése a célod, és arra vagy kíváncsi, hogy a tudomány és a terapeuták milyen lehetőségeket kínálnak, amelyekkel egyes szakértők szerint évtizedekkel is tovább lehet egészségesen élni, hogy a jövőben a mai 100 esztendő egyszer csak 60-nak feleljen meg.

Ha valamelyik ‒ vagy akár több ‒ leírás is illik rád, biztos lehetsz benne, hogy nem hiába fogod elolvasni ezt a könyvet. Függetlenül éveid számától, attól, hogy mely szakaszában tart az életed, hogy szolgál a testi egészséged, a könyvben bőséges mennyiségű gyakorlati megoldást találsz, melyek segítenek vágyott célod elérésében.

Amint már feltűnhetett, ez egy vaskos könyv. De remélem, nem fogod félbehagyni, hiszen az élet legnagyobb kihívásaira adható válaszokat is tartalmazza. Szándékunk, hogy elérd legnagyratörőbb személyes céljaidat ‒ és legyőzd az akadályokat, melyek az utadban vagy valamelyik szeretted útjában állhatnak. Erről jut eszembe, talán még nem hallottál arról a statisztikáról, mely szerint az emberek kevesebb mint 10 százaléka olvas egy könyvet a harmadik fejezetnél tovább. Már maga az, hogy egy ilyen nagy terjedelmű és sok témát felölelő kötetet olvasmányul választottál, sokat elárul arról, mire vagy kész szánni az erőd, vitalitásod és energiád. Nyilvánvalóan azt szeretném, ha teljes egészében elolvasnád. Felbecsülhetetlen információkat találsz benne, amelyeket alkalmazhatsz egészséged és lendületed teljes körű megőrzésére, növelésére. Ha már idáig eljutottál, azt jelenti, hogy talán rá is szántad magad erre, amiért hálás vagyok, és te is az leszel! De hogy segítsek eligazodni, hadd adjak egy gyors idegenvezetést az előttünk álló útra. A Life Force öt részből áll:

1. rész: A Life Force-forradalom

Ez a rész a testben zajló nagyobb mértékű energiatermelés és a gyorsabb ütemű gyógyulás számtalan módját fedi fel. Felfedezzük a korosodás okát, és hogy a tudósok miért gondolkodnak azon, hogy talán nem kellene így lennie. E bevezető után elmerülünk az élet nyersanyagának számító emberi őssejtekben, a fiatalodást lehetővé tevő alapvető terápiában. Ezután rövid betekintést nyújtunk a megelőző, előrejelző, személyre szabott diagnosztika olykor – túlzás nélkül – életmentő legfrissebb eszköztárába. Olvasás közben te is látni fogod, hogy mindez igaz. Ne hagyd ki ezt a fejezetet! Azt is megmutatjuk, miként segíthetik a regeneráció útjának feltérképezését a hormonprofilodra alkalmazható egyszerű vizsgálatok ‒ több energiához, erőhöz és lendülethez juttatva, mint valaha. A fejezet a világ egyik legelismertebb hosszúélet-szakértőjének meglátásával zárul az öregedés fő okával kapcsolatban ‒ és hogy szerinte miként lassíthatjuk le vagy tekerhetjük akár vissza biológiai óránkat. A Harvard e briliáns kutatója által felfedett alapvető mechanizmus alapjául szolgál a következő fejezetekben ismertetett fenomenális eszközöknek és terápiáknak.

2. rész: A regeneratív forradalom hősei

Mélységeiben vizsgálunk meg néhány konvenciót áthágó technológiát, melyek megváltoztatják az általunk ismert orvoslást, többek között egy nagy sikernek örvendő eszközkészlettel, amelyhez foghatót a jelek szerint eddig még nem találtak fel. Elkalauzolunk a könyv hőseihez, a saját útjukat járó innovátorokhoz, akik a regeneratív orvoslás gyógymódjait a laboratóriumi padoktól egyenesen a betegágyakhoz juttatják. Többek között Martine Rothblatthoz, aki, miután lánya gyógyíthatatlan tüdőbetegségben szenvedett, a szervpótlás új iparágát hozta létre; dr. Carl June-hoz, aki rengeteg erőfeszítés árán a CAR-T-sejtek mint élő gyógyszerek segítségével a vér és a csontvelő rákos megbetegedéseinek kemoterápia és sugárkezelés nélküli reményteljes gyógymódját alkotta meg; valamint a Biosplice csapatához, akik a sejtek közötti kommunikáció Rosetta-kövét fejtették meg, és a jelek szerint hamarosan az oszteoartritisz gyógymódját is megtalálják. Az 5. fejezetből (A szervregeneráció csodája) azt tudhatod meg, hogy miként segített az őssejteket használó háromdimenziós nyomtatási technológia már mesterséges hólyaggal élő és bőrátültetést kapott páciensek százainak ‒ és hamarosan talán azt az eredményt is meghozza, hogy többé senki nem hal meg szív- vagy veseátültetésre várva. A 8. fejezetben (Génterápia és CRISPR: A betegségek gyógymódja) azt fedezzük fel, hogyan hozzák helyre a génterápiák és a génszerkesztési technikák a károsodott szívet, állítják helyre a genetikailag károsodott látást, küszöbölik ki az Alzheimer-kórral együtt járó szorongást ‒ és állítják meg talán magát az öregedés folyamatát.

Ezen áttörést hozó terápiák közül néhány már igénybe vehető, mások egyelőre az FDA alapos jóváhagyási folyamatánál tartanak, az 1. fázistól (biztonságos?) a 2. fázison át (hatékony?) a 3. fázisig (nagy számban is hatékony, és jobb a már rendelkezésre állóknál?).[16] De nem szükséges sorban állnod azért, hogy ezek a jövőbeli felfedezések megoldják a problémádat és növeljék az életerődet. Mondok egy példát: egy noninvazív járóbeteg-terápia ultrahang használatával néhány órán belül enyhíti a Parkinson-kóros betegek remegését, ami mellett a jelek szerint az opioidfüggőségre is valódi megoldást nyújthat.

3. rész: Mi az, amit már most megtehetsz?

Ezt mindenképpen el kell olvasnod, mivel egy sor olyan, gyakorlatban használható eszközzel fogunk megismertetni, melyekkel szert tehetsz mind testi, mind érzelmi energiád növelésére. Az igazi vitalitáspatikában számos, széles körben elérhető, nagy biztonsággal alkalmazható, a fiatalodást segítő táplálékkiegészítőt ajánlunk figyelmedbe. Ezek között vannak természetes „génkapcsolók”, mint például a peptidek, de ugyanígy egy olcsó, az FDA által engedélyezett tabletta is, mely egyes tudósok szerint nemcsak a rák, de a szívbetegségek ellen szintén védelmet nyújt. Azt is eláruljuk, melyek azok az alapvető építőelemek, melyek a jóllétet segítik elő: táplálkozás, böjtölés, alvás, testmozgás. Megmutatjuk kedvenc kütyüinket és hordható eszközeinket, melyekkel fülön csípheted a szokásaidat, figyelheted a haladásodat, és felmérheted, mi működik a te esetedben a legjobban. És ami a legfontosabb, bemutatjuk neked azokat az általunk talált eszközöket, melyek a legrövidebb idő alatt a legkomolyabb eredmény elérésére képesek.

Hogy leássunk az alapokig, többféle étrenddel ‒ és ami még fontosabb, az azokat megalapozó elvekkel ‒ is megismertetünk, melyek a tudomány szerint fokozzák vitalitásod, javítják az egészségi állapotod, és hosszabb életet tesznek lehetővé számodra. Elmondjuk, hogy egy pihentető éjszakai alvás miként van hatással számos tényezőre, a tesztoszteronszinttől a vércukor szabályozásáig. Megtárgyaljuk az izomtömegnek az egészség alakításában játszott fontos szerepét. Feltárjuk, mely gyakorlatokat a legkifizetődőbb használnod teljesítményed növelése érdekében, köztük egy hetente végzendő tízperces erő- és mozgékonyságfokozó edzéssel. (Miközben ráadásul jól is érzed magad!) Azt is elmagyarázzuk, hogyan fiatalíthatod meg megjelenésed sejtszintű regenerációval és más szépségápolási technológiával, hogy biológiai korodtól függetlenül olyan fiatalnak és sugárzónak nézz ki, ahogy érzed is magad. Ezt követően világklasszis szakértőkhöz fogunk fordulni, hogy feltárják a női egészség összetett voltát, és segítsenek megismerni a női életminőséget befolyásoló legszámottevőbb tényezőket.

4. rész: Térdre kényszeríteni a hat legpusztítóbb gyilkost

A legtöbbünk egészségét legkomolyabban fenyegető veszélyeket fogjuk kezelni, elhozzuk neked a megelőzésre szolgáló leghatékonyabb eszközöket és alternatív terápiákat. A következő gyilkos kórokról van szó:

1. szívbetegség

2. stroke

3. rák

4. gyulladásos és autoimmun betegséget kísérő krónikus fájdalom

5. elhízás és cukorbetegség

6. Alzheimer-kór és kognitív hanyatlás

Ez a rész annyit tesz hozzá az eddigiekhez, hogy felfedezzük, miként kelhetünk harcra e tömeggyilkosok ellen a génterápia, az őssejt-technológia, a szervátültetés és más módszerek segítségével. Talán ennél a résznél sem olvasod el a betegségekről szóló összes fejezetet. Nyugodtan válaszd ki azokat, amelyek neked vagy a hozzád közeli személynek fontosak lehetnek.

5. rész: Hosszú élet, gondolkodásmód és teljesség

Végezetül abba avatunk be, hogy az öregedésről alkotott elképzelésünk ‒ az, hogy mit jelent „öregnek” vagy „középkorúnak” lenni ‒ hamarosan örökre meg fog változni. Szemügyre vesszük a hosszú élet forradalmát lehetővé tevő ‒ a mesterséges intelligenciához, az érzékelőkhöz, a hálózatokhoz, a CRISPR-hoz és a génterápiához hasonló ‒, gyorsan fejlődő technológiákat. Megtudjuk majd, hogy a világ legelismertebb tudósai közül miért gondolják sokan, hogy a jövőben a 80 éves kor az új 50, aztán a 100 éves az új 60 lesz. El tudod képzelni, milyen lesz idősödésed ellenére „fiatalon élni”, megőrizni és akár növelni is vitalitásodat egy olyan életszakaszban, amikor régebben az egyetlen opció a leépülés volt?

Számos gyümölcsöző technológiáról szerzett tudása alapján Peter Diamandis azt reméli, az évszázados kort is meghaladja majd ‒ és nem fogadnék ellene! Bár mindannyian tudjuk, hogy a hosszú élet nem csak áldás lehet. Egy beteg, szenvedő, elesett ember számára az élet évtizedekkel történő meghosszabbítása inkább hangozhat büntetésnek, mint kitüntetésnek. A legnagyobb ajándék testünk megfiatalításának képessége ‒ hogy továbbra is örömünket lelhessük az aktivitásban, hasznosak, működőképesek, boldogok lehessünk, fájdalommentesen élhessünk, és hetvenes, nyolcvanas, kilencvenes éveinkben meg azon túl is telis-tele legyünk energiával. Más szavakkal, a célom ‒ és amit neked is kívánok ‒ nemcsak a hosszabb, de egyben a minőségibb élet. Többet szeretnék hosszú élettartamnál: mégpedig hosszú egészségtartamot.

Mi a titka a minél gazdagabb életminőség elérésének? Bár a testi jóllét felbecsülhetetlen, semmi nem számít jobban a gondolkodásmódunknál, valamint hogy elménket és érzelmeinket mindinkább latba vethessük létünk minden szempontból történő gyógyításához. Az utolsó két fejezet a placebóban rejlő elképesztő erőről számol be; arról, hogy elménk mi módon képes testünk gyógyítására, és melyek azok a legfontosabb választások, amelyekkel életminőségünkön javíthatunk.

Kérlek, bármit is teszel, az utolsó két fejezetet mindenképpen olvasd el, mert talán az egész könyvből a legfontosabbak közé tartoznak. Miért? Mert bármit is teszünk a testünkkel, ha az elménket és az érzelmeinket nem tartjuk megfelelő mederben, soha nem tapasztaljuk meg az általunk vágyott és érdemelt életminőséget. Rávilágítanak az elme gyógyító hatalmára, emellett útmutatást adnak egy elméd, tested és szellemed számára is felemelő, csodálatos élethez, lehetővé téve, hogy életerőddel minden eddigieknél erőteljesebb kapcsolatot teremthess. Azáltal, hogy felszabadítod magad a félelem alól, többet élhetsz, szerethetsz, sikeresebb lehetsz, és többet adhatsz magadból másoknak ‒ magasabb szinten tapasztalhatod meg létezésed csodáját.

Azt javaslom, egy pillanatig gondolkodj el, és tervezd meg a haladásodat. Tűzz ki egy célt. Ha naponta egy vagy hetente két fejezetet olvasol el, nagyjából 12 hét alatt jutsz el a könyv végére. De ha hozzám hasonlóan szenvedélyes érdeklődője vagy a témának, talán egy hosszú hétvége is elég ahhoz, hogy befejezd. Amit ígérhetek, hogy utazásod végére nemcsak az erődet, a vitalitásodat és az egészséged feletti kontrollodat növelő legújabb áttörésekről és technológiákról tudsz meg többet, de arról is, hogy miként küzdhetők le, illetve előzhetők meg ténylegesen a betegségek. Ezekkel az ismeretekkel és rálátással felvértezve nemcsak magadnak, de családodnak vagy valamely szerettednek is segítséget nyújthatsz majd. Ezenkívül a fejezetek elején egy-egy rövid összefoglalást is találsz, amelyből tudhatod, mire számíts, mit tartogatnak számodra.

Úgy érzed, érdemes útra kelned? Megígérhetem, lenyűgöző és inspiráló élményben lesz részed, ahogy együtt felfedjük az életünket megváltoztató leghatékonyabb módszerek némelyikét. Induljunk hát el...

1 McCusker, “How Much Is That in Real Money?”

2 Gertner, “Unlocking the Covid Code”.

3 Herculano-Houzel, “The Human Brain in Numbers: A Linearly Scaled-Up Primate Brain”.

4 Rein et al., “The Physiological and Psychological Effects of Compassion and Anger”.

5 Van Such et al., “Extent of Diagnostic Agreement Among Medical Referrals”.

6 Zimmerman, “Mayo Clinic Researchers Demonstrate Value of Second Opinions”.

7 Keefe, “The Sackler Family’s Plans to Keep Its Billions”.

8 Katz and Sanger-Katz, “ ‘It’s Huge, It’s Historic, It’s Unheard-Of’: Drug Overdose Deaths Spike”.

9 Hoffman, “Purdue Pharma Is Dissolved and Sacklers Pay $4.5 Billion to Settle Opioid Claims”.

10 Sandler, “The Sacklers Made More Than $12 Billion in Pro_t from OxyContin Maker Purdue Pharma, New Report Says”.

11 Hoffman, “Drug Distributors and J&J Reach $26 Billion Deal to End Opioid Lawsuits”.

12 Rubin, “Pfizer Fined $2.3 Billion for Illegal Marketing in Off-Label Drug Case”.

13 Bulik, “The Top 10 Ad Spenders for Big Pharma in 2019”.

14 Cadossi et al., “Pulsed Electromagnetic Field Stimulation of Bone Healing and Joint Preservation: Cellular Mechanisms of Skeletal Response”, FDA, “FDA Executive Summary Prepared for the September 8–9, 2020, Meeting of the Orthopaedic and Rehabilitation Devices Panel: Reclassification of Non-Invasive Bone Growth Stimulators”.

15 Yetman, “What You Need to Know About the Stem Cell Regenerating Gun for Burns”.

16 FDA, “What Are the Different Types of Clinical Research?”

2. fejezet
Az őssejtekben rejlő erő

A természetes szerszámkészlet használata

„A regeneratív orvoslás forradalma beköszöntött. Azt a hajtóerőt, amelyet az ipari forradalomnál a vas és az acél, a technológiai forradalomnál pedig a mikrochip jelentett, most az őssejtek fogják képviselni.”

– Cade Hildreth, a BioInformant őssejtipari kutatócég alapítója

Ebben a fejezetben a test összes szövetének és szervének alapvető építőelemeiről, az őssejtekről lesz szó. Megosztjuk veled azokat a lenyűgöző klinikai vizsgálati eredményeket, melyek nap mint nap születnek. A korai eredmények már láthatóak, és felettébb bámulatosak, most megtudhatod, mennyire.

- Sportolók, mint például Tiger Woods, Rafael Nadal vagy Cristiano Ronaldo őssejtek segítségével épültek fel a szalagszakadásból, illetve a degeneratív hátfájásból ‒ ami műtét nélküli és hónapok helyett pusztán hetekig tartó beavatkozást jelentett.[17]

- Öt időskori makuladegenerációban szenvedő páciens ‒ mely progresszív állapot általában vaksággal végződik ‒ stabilizálta a látását.[18]

- Egy fiatal kaliforniai férfi újra használni tudta a végtagjait, miután nyaktól lefelé lebénult egy autóbalesetben ‒ most azt tervezi, ismét megtanul járni.[19]

- Egy négyéves kisfiú az esélyeit meghazudtolva újszülött húga őssejtjeinek segítségével győzedelmeskedett a leukémia felett.

- Egy kamaszkorú lány maga mögött hagyta a szenvedést, amelyet a sarlósejtes vérszegénység okozott számára egy életen át.

- Egy 26 éves nő, aki a szklerózis multiplex folytán mozgásképtelenné vált, most síelni jár.

Összességében az őssejtek alkalmazása jóval több mint egymillió ember életét változtatta ‒ vagy egyenesen mentette ‒ már meg.[20] Ez a fejezet azért különleges számomra, mert én is egyikük vagyok. Hogy ezekről az elképesztő áttörésekről mélyebb felfedezést tehess, maradj velem. Amit megtudsz, talán a te életedet is megváltoztatja.

„Kezdetben van az őssejt, ebből ered az organizmus élete.”

– Dr. Stewart Sell immunológus, aki 50 éven át tanulmányozta az őssejtek és a rák kapcsolatát

Még mindig rettenetes fájdalom gyötört elszakadt rotátorköpenyem miatt, amikor először találkoztam a sebész-tudós-vállalkozó dr. Haririvel, az őssejtterápia egyik első úttörőjével. Először valamiért idősebb, sovány, kopaszodó fickónak képzeltem, laborköpenyben. Bob a legjobb volt a területén, tartózkodóbbnak és talán egy kicsit arrogánsnak feltételeztem. Mekkorát tévedtem! Az ajtón egy dús hajú, izmos, karizmatikus fickó lépett be, hihetetlen melegséget árasztott, és módfelett szerény volt. Olyan őszinte és rövid oktatásban részesültem tőle, amelyet soha nem felejtek el, és azonnal tudtam, hogy nagyszerű barátok leszünk. Húsz éven át folytatott keresztes hadjáratot, hogy a legjobb és legbiztonságosabb terápiákat elérhetővé tegye az amerikaiak számára ‒ hogy a reaktív betegellátás helyét a proaktív precíziós egészséggondozás vegye át. Bob doktor azon kevesek közé tartozik, akik elhatározták, hogy megváltoztatják a világot. És ami a legjobb: a szükséges intelligenciával, hozzáértéssel, tapasztalattal és egy bulldog kitartásával rendelkezik mindehhez.

Tudom, hallottál már az őssejtekről, amelyek felbecsülhetetlenek, és mindannyiunkat megilletnek. Két dologban felülmúlhatatlanok. Más sejtektől eltérően képesek egy életen át osztódni és megújulni. Mint egy sejtszerű álkulcs, szinte végtelen gyógyítóerőhöz bebocsátást nyerünk általuk. Bármilyen fajta sejtre is van szüksége a testünknek, képesek a különbségtételre. Képesek specializáltabb szövetek helyreállítására és pótlására a bőrben, a csontokban, az izmokban, a vérben, a retinában, a májban, a szívben vagy éppen az agyban. Mindezeken felül az immunrendszert is erősítik, hozzájárulva egészségünk és erőnlétünk megőrzéséhez.[21]

Dióhéjban: az őssejtek adják a test szerszámkészletét. Ők biztosítják a nyersanyagot ‒ a molekuláris jeleket és a növekedési tényezőket ‒, melyek által távol tarthatjuk a betegségeket, hamar felépülünk egy sérülésből, optimális mennyiségű energiával, csúcsteljesítményt nyújtva élhetjük az életünket.

Ahogy beszélgetni kezdtem dr. Haririvel, ügyeltem az óvatosságra. Tudtam, hogy az amerikai Élelmiszer-biztonsági és Gyógyszerészeti Hivatal, a legszigorúbb egészségügyi szabályozó szerv az őssejtek több mint 80-féle vér- és immunbetegségre, többek között a leukémiára és a limfómára való alkalmazását felügyelte. Tudom, hogy világszerte már egymilliónál is többen estek át őssejtátültetésen, és több mint 90 százalékuk betegségtől mentesen élt az operációt követően. Emellett további százezrek számára bizonyultak biztonságosnak az autoimmun betegségekre, Alzheimer- és Parkinson-kórra, valamint más krónikus betegségekre végzett klinikai vizsgálatok.

Első kézből ismerek olyan, ízületi problémákkal küzdő embereket, akik esküsznek az engedély nélkül végzett őssejtkezelések jótékony hatására. Jó néhány rövidebb lélegzetvételű tanulmányt találtam, melyek azt sugallták, hogy hihetünk az állításoknak. De amikor az elszakadt rotátorköpenyem okozta kínzó fájdalom miatt három külön specialistánál is megfordultam, kizárólag negatív reakciókat kaptam.

„Nincs bizonyíték arra, hogy hatásosak volnának” ‒ mondták.

Hangsúlyozták, hogy az őssejtek használatát nem engedélyezték az engem gyötrő fájdalomra.

„Nem éri meg a kockázatot ‒ vélekedtek. ‒ Önnek komoly problémája van, azonnali műtétre van szüksége, nem holmi légből kapott ígéretekre!”

Talán te is hallottál már hasonló megjegyzéseket az orvosaidtól, mint ahogy mindenki, aki a hivatalos „normál ellátás” alternatívái után kezd kutatni. Mind végighallgattam ezeket a specialistákat; értettek a szakterületükhöz, számos eredmény volt a hátuk mögött, és biztos vagyok benne, hogy a legjobbat akarták nekem. De nem tudtam szabadulni az érzéstől, hogy a megoldás nem a műtőasztalon vár. Egy év alatt átlagosan 12-16 ország 115 nagyvárosában lépek színpadra, több helyen számos alkalommal. Komolyan veszem a vállalásaimat. Egy hónapokig tartó leállást a műtét utáni rehabilitáció miatt egyszerűen nem találtam elfogadhatónak.

Hogy a szükséges segítséghez hozzájussak, egy másik országba kellett utaznom ‒ egy olyan helyre, ahol a testem némi természetes ösztönzés hatására meggyógyíthatja magát. Bevallom, nem voltam oda az Államokon belül kínált őssejtkezelésekért, melyek során a klinikák autológ (a betegből származó) sejteket vonnak ki a páciens zsírszövetéből vagy csontvelejéből. Ez egy fájdalmas, invazív folyamat ‒ és ami még rosszabb, az eredmények sem megbízhatóak. A legjobb esetben újra működésbe hoznám a régi őssejtjeimet, remélve, hogy egy kívánság és egy ima elég lesz ahhoz, hogy elvégezzék a munkát. Hetekig tartó vizsgálódás után úgy éreztem, zsákutcába kerültem. Letört voltam, sértett és kedveszegett ‒ mígnem ellátogattam dr. Bob Haririhez.

A tárgyra térve, Bob elmondta, hogy a betegek zsírszövetéből származtatott őssejteknek komoly klinikai korlátai vannak. Elmagyarázta, hogy a szöveteink és a szerveink a helyreállítás és megújulás szüntelen folyamatában vannak, amit természet adta módon az őssejtek vezérelnek. Ám van egy bökkenő: őssejtraktárunk a születésünk pillanatától apadni kezd. Ezt az „őssejtkimerülésnek” nevezett jelenséget vélik az öregedés egyik fő okának. A többségük ugyan megmarad, de már nem képes a sérült szövetek helyreállítására, sem pótlására.

25‒30 éves korunktól a leépülés üteme felgyorsul. Mire elérjük a 80-at, a csecsemőkorban meglévő őssejtjeink számának talán egyezrednyi részével rendelkezünk csupán ‒ és e maradék néhányban is alig van már szusz. Testünk ‒ e finomhangolt, természet adta módon regeneratív gépezet ‒ lassan olyan problémákkal találja szemben magát, melyek helyrehozására többé nem képes.

Bob tehetséges kommunikátorként a következőt vázolta: „Képzeld a tested egy csodálatos kastélynak. Amikor megépült, egy karbantartókból és szerelőkből álló népes személyzet állt rendelkezésére, akik bármilyen probléma esetén pontosan tudták, mit tegyenek. Megszüntették a csövek szivárgását, a villanyvezetékben keletkezett zárlatot, mielőtt a kicsiből nagy baj lett volna ‒ kérned sem kellett őket. Aztán ahogy múltak az évek, a kastély öregedett. A személyzet tagjai közül egyesek meghaltak, elfáradtak, vagy szenilissé váltak. Már nem figyelték a tetőn keletkezett lyukakat, vagy hogy mennyi penész van a hálószobában. Ami még rosszabb, a javításhoz szükséges anyagok fogyatkozni kezdtek, ami pedig megmaradt, kevésbé volt már használható. Egy ponton a kastély összeomlik.”

56 esztendősen megértettem e szavakat: öregedésnek indult rezidens őssejtjeim (a felnőtt szervezetben található még nem differenciálódott őssejtek) talán nem alkalmasak többé a vállam meggyógyítására. Bob szavai szerint, egy tökéletes világban hadrendbe állítanánk friss őssejtjeink legbőségesebb forrását, a méhlepényt (placenta), egy egészséges szülés után.

A placenta az a szerv, mely védi a magzatot a károsodástól, és biztosítja számára a fejlődéshez szükséges oxigént, tápanyagokat és növekedési faktorokat ‒ vagy ahogy Peter nevezi, „a természet háromdimenziós babanyomtatója”. Bob megfogalmazásában: „Az emberi lények születésükkor hozzák a tőlük telhető biológiai maximumot ‒ onnan már csak lefelé visz az út.” A nullaéves korukban lefagyasztott méhlepénysejtek csúcsformában vannak. A DNS-t sem vírusok, sem UV-sugarak nem károsítják, nem szennyezi sem alkohol, sem dohány, sem a magasan szálló repülőgépeket érő kozmikus sugárzás. Olyan közel vannak a tiszta, természetes alapanyagokhoz, mint semmi más. Ami az egészben a legjobb, egy egészséges újszülött világra jöttét követően a méhlepényből és magzatburokból nyerhetőek ki, tehát rengeteg van belőlük, és a használatuk sem vet fel etikai kérdéseket.

A Cornellen zajló sebészeti képzése alatt Bob érdeklődését felkeltette egy magzati műtét, melyet egy meg nem született nyitott gerincű páciensen végeztek (a beteg hátgerince nem záródott teljesen, ami a gerincvelő sérülése miatt fogyatékosságot okozó születési rendellenességhez vezet). A sebész megnyitotta a terhes anya méhét, kiemelte a magzatot, összevarrta a hátát, hogy befedje a gerincét, majd visszatette a méhbe. Hónapokkal később, a születés után Bob doktort lenyűgözte a gyönyörűen fejlődő csecsemő, akin a sebhely leghalványabb nyomát sem lehetett felfedezni. Mintha semmilyen műtétet nem végeztek volna rajta. És Bob ekkor felismerte: ha képesek lennénk e regeneratív erő kiaknázására, talán szó szerint újjáépíthetnénk magunkat.

Tudtad, hogy fajunk X-Man potenciáljával rendelkezik, amit még csak most fogunk teljes egészében felfedezni? Az őssejtek keresztapjával, Arnold Caplannel (Case Western Egyetem) közösen írt tanulmányában dr. Hariri megjegyzi, hogy amíg a sebet össze nem öltik, a csecsemők és néha a kisgyerekek is képesek egy levált ujjbegy visszanövesztésére úgy, hogy az elveszett szövet regenerálására irányítják a „belső szalamandrát”!

Mi hasznunk lehet még ebből? A placenta védőrendszerként is működik, mely számos fajta veszélytől megóvja a fejlődő magzatot. A szerv szuper feltöltött rákellenes immunsejteket tartalmaz, ami talán az egyik fő oka annak, hogy a rákkal küzdő terhes anyák jobbára nem adják át csecsemőiknek a betegséget.

Meggyőztek mindezek? Mert engem igen. Mígnem dr. Hariri közölte velem a rossz híreket. Annak ellenére, hogy minden esetben, amikor a méhlepényből kivont sejtek használatát jóváhagyták, láthatóan biztonságosak és hatékonyak voltak, az Egyesült Államokban ortopédiai terápiaként még mindig nem voltak elfogadottak. Ahogy Bob elmagyarázta, az FDA-nak hatalmas felelőssége volt ezen terápiák biztonságos alkalmazásának segítését és szavatolását illetően, és sok volt még a tennivaló. Az én orvosságom nagyon közeli, de legalább annyira távoli volt még. Frusztrált a tudat.

Szerencsémre Bob nagyon kitartó volt. Ráadásul higgadtan kezelte a problémákat. Ismert egy panamai klinikát, amely engedéllyel rendelkezett a pácienseknek a méhlepénysejtek után következő legjobb anyaggal ‒ a köldökzsinórból kivont magas minőségű őssejtekkel ‒ történő kezeléséhez. „Ez nem magzati szövet, közel sem – hangsúlyozta, majd folytatta. – Évtizedeken át a köldökzsinórt és a méhlepényt egyszerűen kidobták a szülés után, noha sokkal hatásosabbak voltak a saját öregedő őssejteknél.” Bob egymás után mesélt olyan esetekről, amikor a kliensei hihetetlenül pozitív eredményekről számoltak be az ilyen érintetlen őssejtekkel folytatott terápia után.

Az anyagiakra terelve a szót megkérdeztem, mégis mennyibe kerül mindez. Felkerestem ezt a bizonyos panamai klinikát, és kiderült, hogy 10 ezertől 25 ezer dollárig terjedő árakon végeznek kezeléseket. Térdet, könyököt vagy bokát rendszerint már ötezer dollárért is kezelnek, de a rotátorköpeny sokkal költségesebb kategóriába tartozott.

Habár kifejezetten bíztam Bobban, egy pillanatra mégis sokkot kaptam: „Akár huszonötezerbe is kerülhet, viccelsz velem?”

Dr. Hariri felhívta a figyelmemet, hogy a vállműtét nemcsak hogy legalább ennyibe kerülhet, de a hónapokig tartó rehabilitáció és felépülés összege ebbe még nincs is beleszámolva. És még ha el is végzik a műtétet, semmi garancia nincs arra, hogy a vállam olyan lesz, mint előtte.

Még így is hezitáltam. Nem volt ugyanis biztos, hogy nem érné meg kifizetnem, és alávetni magam a beavatkozásnak. Ekkorra az idegfájdalmam jószerivel elviselhetetlen volt. Ha a vállamat egy bizonyos pontnál csak egy kicsivel is tovább mozdítottam, mintha elektrosokk ért volna. A fájdalom annyira erős volt, hogy szinte lélegzethez sem jutottam. A karrierem forgott kockán: nem hibázhattam. Miért is kellene Bobra hallgatnom, és Közép-Amerikába mennem, ha ezek a jó nevű specialisták a célomtól ellenkező irányba terelnek?

Végül azt tettem, amit ilyenkor szoktam, vagyis felmértem a kockázat-megtérülés arányt. Mi lehet a legrosszabb forgatókönyv, ha az őssejtek nem működnének? Még mindig vállalnám a műtétet. És ha működnek, a fájdalom azonnal megszűnne, a vállam pedig sokkal rövidebb idő után visszanyerné eredeti állapotát. Szóval miért is ne próbálnám meg? Nem tudom, te hogy vagy ezzel, de ha a tű és a kés között választhatok, én bizony mindig az előbbire szavazok!

Többnyire bíztam Bobban, a queensi munkásosztálybeli család gyermekeként felnőtt orvosban, aki a világ egyik első számú idegsebész-tudósaként, a mikrosebészet páratlan innovátoraként, majd a regeneratív orvoslás atyjaként találta meg a hivatását. A konvencionális bölcsesség megtagadásával rálelt a megfiatalodás alternatív útjára, mely mérgező vegyi anyagok helyett élő sejtekkel, az élet eredeti építőelemeivel volt kikövezve.

Az évek során dr. Hariri számos életet megmentett. Azt, hogy miként jutott el oda, ahol ma van, egy lenyűgöző történet meséli el, ami arról szól, hogy mindannyian meglelhetjük a választ életünk kérdéseire, ha hűek maradunk ahhoz, ami motivál ‒ ami Bob esetében az embereknek való segítségnyújtás, a fájdalmuk megszüntetése és a regeneratív orvoslás megreformálásának mindenekfeletti vágya volt.

A fiatal vérben rejlő erő

Bob az őssejtekben rejlő erő megszállottjává a nyolcvanas évek elején, jó negyven évvel ezelőtt vált, amikor a New York állambeli Cornell Egyetem végzett orvostanhallgatójaként PhD-zott. A disszertációjával valami igazán újszerűt szeretett volna tenni. A világon a legtöbb halálesetet okozó elkövetőkre, a szívbetegségre és a szívrohamra fókuszált: a verőerek, más néven artériák megvastagodására, az érelmeszesedésre (atherosclerosis).

Az akkoriban uralkodó nézet szerint az ateroszklerózis okának az anyagcsere-problémákat, a magas vérnyomást vagy koleszterinszintet tartották. Ám Bob úgy gondolta, talán inkább az időskori gyulladással lehet kapcsolatban. Miután maga is tanított mikrosebészetet, olyat tett, ami gyökeresen megváltoztatta az őssejtekről alkotott elképzeléseinket. Lényegében azt csinálta, hogy fiatal egerek mikroszkopikus vérereit idősebbekbe helyezte, és fordítva.

Ami ezután történt, döbbenetes volt. Az idősebb egerek fiatalabbnak látszottak: a szőrzetük vastagabb és sötétebb lett, az izmaik megerősödtek. Sokkal fürgébben cikáztak a labirintusaik járataiban. Ezalatt a fiatal példányokkal, amelyekbe az idősebbek véredényeit helyezték, ennek épp az ellenkezője történt: levertnek tűntek, degenerálódni kezdtek, egyre kevésbé funkcionáltak.

Bob szerette volna látni, hogy vannak-e olyan alkotóelemek a „fiatal vérben”, amelyek segíthetnek a többi állatnak a gyógyulásban. Bemetszést hajtott végre mindkét csoport átültetett szövetén, hogy megmérje, mennyi idő alatt jön helyre a károsodás.

Ismét elképesztő dolgot figyelt meg. A korosabb egerekből származó sérült sejtek a fiatal példányok testében hamar, csodával határos ütemben begyógyultak. Valójában még gyorsabban is, mint az idősebbekbe helyezett fiatal vérerek. Bob doktor rendkívüli felfedezést tett. Véghezvitte a megfiatalítás hőstettét, amit a legtöbben lehetetlennek véltek.

Bár évekbe telne, amíg Bobnak és másoknak sikerülne bizonyítani, hogy az életkor előrehaladtával őssejtjeink apadásnak és gyengülésnek indulnak, a feltételezést már megalapozták. Bob felismerte, hogy a gyulladás „a lassan, de biztosan haladó kismutató az öregedés óráján. Folyamatosan ketyeg, mind több időt adva hozzá az élethez. Az enyhébb vagy erősebb gyulladás keringeti azokat az alkotóelemeket, melyek erodálják a szerveket és a szöveteket, károsítva az őssejtek raktárát”.

Bob szavai szerint ettől a ponttól: „Tézisem alapján az öregedés valójában az őssejtekkel kapcsolatos probléma.” Sőt, az egérkísérletek tanúsága szerint egy organizmuson belül visszafordíthatjuk az idő múlását ‒ éveink számából ugyanúgy ki is vonhatunk, mint ahogy hozzáadhatunk. Az őssejtek képesek a gyulladás enyhítésére, a szövetek gyógyítására, a szervek helyreállítására és a fiatalkori funkcionalitás visszaállítására. A végeredmény? Hogy az öregedés visszafordítható!

Bob ekkor jött rá, hogy egy sor betegség esetében az őssejtek megkerülhetetlenül diszruptív (a hagyományost felforgató) egészségügyi technológiává válhatnak. Csupán egy termék hiányzik, mondta, „amit egy gyógyszerészhez vagy egy terapeutához hasonlóan orvos állít elő”. Ám Bob azt is tudta, hogy addig nem indulhat a terület virágzásnak, amíg embrionális vagy magzati őssejtekre támaszkodik. Úgy gondolta, léteznie kell ennél jobb megoldásnak.

A placentában rejlő erő

„A placenta az őssejtek ellátmányraktára.”

– Dr. Bob Hariri sebész, orvosbiológus, a világ egyik vezető humán sejtterápiás vállalatának alapítója és elnöke

Néhány évvel később megtalálta. Amikor munkából hazafelé sietett, hogy megnézze a születendő lányáról, Alexről a terhesség első trimeszterében készült ultrahangfelvételeket, a gyermeket teljesen normális módon mogyoró nagyságúnak látta rajtuk. A méhlepény viszont már meglepte. Gigantikusnak látszott ‒ sokkal nagyobbnak, mint várta, egy meg nem született gyermekhez képest túlontúl méretesnek. Mint minden orvostanhallgatónak, azelőtt Bobnak is azt tanították, hogy a placenta az anya és a fejlődő magzat közti eres elválasztófelület, véredények sűrű, a létfontosságú tápanyagok és oxigén terelésére szolgáló hálózata ‒ sem több, sem kevesebb. De ha kimerül ennyiben, gondolta, nem lehetséges-e, hogy a méhlepény egy ütemben fejlődik az általa táplált magzattal? Mi mástól válna ekkorává ennyire gyorsan?

Bob talán nem az egyetlen orvostudós volt, akinek feltűnt ez az anomália, de talán az első, aki megszállottan vizsgálni kezdte a jelenséget ‒ és aki felismerte a méhlepény biológiai értékét. Vélekedése szerint ezt a szervet azért ignorálták, mert „iszonytatóan idegennek és véresnek mutatkozik. Talán ha sürgősségi sebész volnék, és a legkevésbé sem finnyás, könnyebben tudnám értékelni”.

Bob mérnöknek tanult, mielőtt orvos lett. A mérnökök tudják, hogy a forma követi a funkciót. Ergo: A placenta szükségképpen több egy egyszerű elválasztófelületnél, Bob úgy vélte, valamiképpen irányítja a fejlődést, kontrollálja a baba növekedését. De ha így van, miért és hogyan?

Mérnöki elméjét nem hagyta nyugodni a kérdés. Egy nap kihalászott egy méhlepényt az orvosi hulladékgyűjtőből, és visszavitte a laboratóriumába: „Az emberek azt gondolták, nem vagyok normális.” Amikor folyadékot öntött rá, és elkezdte szétszedni, „... nem úgy nézett ki, mint egy vaszkuláris elválasztófelület. Olyannak tűnt, mint egy bioreaktor. Nagyon is lebenyszerű szerv, szövetekkel sűrűn átszőtt részek és hatalmas mennyiségben sejtek alkotják, melyek osztódnak, terjednek és elkülönülnek, és a méhlepény véráramából a magzat felé igyekeznek.

„Ekkor kezdett derengeni – mondta Bob –, hogy talán a placenta az őssejtek ellátmányraktára. És sértésnek éreztem, hogy az emberek egyszerűen kidobják ezt a fantasztikus szervet.”

A történet folytatását már ismerjük. Bob elment a Cornellről, és megalapította a Lifebank USA nevű céget, mely szabadalmaztatott technológiát alkalmaz a köldökzsinórvér és a méhlepényből származó őssejtek felhasználására, vizsgálatára és nitrogénhűtésű fagyasztókban történő megőrzésére. A szolgáltatást az újszülöttjük őssejtjeit „letétbe” helyezni szándékozó szülőknek kínálták, a gyermek eredeti, sértetlen DNS-ének és pluripotens őssejtjeiknek a megőrzésére. Mire jó ez? Ezek az őssejtek a későbbiekben talán használhatóak lesznek szervek újranövesztésére vagy károsodások helyreállítására – felelősen gondolva a jövőre!

A következő húsz évben Bob belevetette magát az őssejtek tudományába. Kutatói csapata ‒ melynek oszlopos tagjai a Rockefeller Egyetemen PhD-fokozatot szerzett Xiaokui Zhang és a Memorial Sloan-Kettering Rákközpontból (Memorial Sloan-Kettering Cancer Center) Qian Ye PhD voltak ‒ megerősítette, hogy a méhlepény óriási mennyiségben termel pluripotens őssejteket. Mit takar ez a kifejezés? Olyan sejteket, amelyek képesek szinte bármilyen fajta szövetté vagy szervvé fejlődni: bőrré vagy aggyá, szívvé vagy csonttá, tüdővé, hasnyálmiriggyé, akár húgyhólyaggá. Ezzel szemben a köldökzsinórvérből kivont őssejtek kizárólag különböző fajta vérsejtekké válnak.

Nem differenciált állapotukban a méhlepény pluripotens sejtjei a DNS-ünkben lévő információk teljes készletét tartalmazzák, ráadásul kitűnő állapotban, mint egy régi, de jó minőségű laptop fő telepítőlemeze.

Bob magyarázata szerint: „A számítógépedet régen a telepítőlemezről működtetted, nem? Installáltad a szoftvert, aztán eltetted a lemezt. Megvédted mindentől, ami károsíthatja a rajta tárolt adatot ‒ mint például az elektromágneses sugárzás forrásai ‒, arra az esetre, ha a későbbiekben esetleg hasznát vennéd még. És ha a komputereden futó szoftver kezdett akadozni, csak le kellett törölnöd, majd újratelepítened, és olyan volt, mint új korában.

„Úgy gondoltam, hogy a méhlepény őssejtjeinek lefagyasztásával megvédhetem a DNS-ben futó biológiai szoftvert. Így ha valakinek szüksége lesz rá, rendelkezésére tudjuk bocsátani az őssejtjeit teljes, sértetlen génkészletükkel, fehérjéik, enzimeik és más egyebek pontos másolatával. Ez volt az elméletem.”

Amint a csecsemők megszületnek, a méhlepényt és a magzatburkot pedig kidobják, semmi nem marad, ami a makulátlan őssejtekhez, kifogástalan telepítőlemezeinkhez hozzájuttat.

Bob emlékezetében élénken él egy házaspár, akiket a családorvosuk eltántorított attól, hogy elsőszülöttjük köldökzsinórvérét bankba helyezzék. Amikor a második gyerekük leukémiás lett, és mindenképpen őssejtátültetésre volt szüksége, a pár könnyek között kereste fel őt. A lehetséges gyógymód egyszerűen kicsúszott a kezükből.

Peter Diamandis a Lifebank USA-nál helyezte bankba ikerfiai méhlepényét. Én ugyanezt tettem a csecsemő kislányommal. Befektettünk ebbe a szervezetbe, mert szerettük volna az eljárást bevetté tenni. Bobot idézve: „A tudomány folyamatosan fejlődik, hihetetlen mennyiségű új alkalmazást lehetővé téve. Ha a gyereked plusztüdővel vagy -vesével jön a világra, miért dobnád ki ezeket a születéskor?”

A saját zsírszövetből vagy csontvelőből származó autológ őssejtekkel ellentétben, a placenta őssejtjeinek alkalmazása semmilyen kockázatot, a donorok számára szintén semmilyen kényelmetlenséget nem jelent. Szabványosíthatók és gyorsan elérhetővé tehetők, mint a recept nélkül kapható gyógyszerek. A szolgáltatással összefüggő és más terápiák esetében költséget jelentő tételek mind kiküszöbölhetők. És ha az őssejttermékeket nagy mennyiségben gyártani kezdik, mindenki számára megfizethetővé válnak.

A világszerte évi durván 140 millió születéssel a placentából származtatott őssejtek a mindenki számára elérhető regeneratív gyógyászat és a precíziós orvoslás jövőjét ígérik. Vagyoni helyzetétől és jövedelmétől függetlenül mindenki igénybe veheti majd őket. Egyetlen méhlepény több mint 100 ezer terápiás dózist tartalmaz, exponenciálisan többet a köldökzsinórnál vagy más forrásnál.

Bob ezen információ alapján indította Anthrogenesis nevű startup vállalkozását. Ez később összeolvadt a Celgene-nel, a világ legnagyobb biotechnológiai vállalatával. A következő hét év során, mialatt Bob a Celgene sejtalapú terápiás részlegét működtette, többet is felfedezett a cukorbetegség, a Crohn-betegség, a bőrön keletkezett sebek és égések, a rosszindulatú szolid daganatok kezelésének sejtalapú gyógyászatban rejlő lehetőségeiből, ami a legtehetségesebb tudóselméket sem hagyta hidegen! 2017-ben Bob összeállt Peter Diamandisszal, hogy a meglévőből létrehozzák a Celularity nevű új vállalkozást. Én is beruháztam a NASDAQ tőzsdén az azóta nyilvánosan működő vállalatba. Ez a „biofinomító” a pluripotens őssejtektől a módosított T-sejteken át a természetes gyilkolósejtekig felállítja az újszerű terápiák standardját.

Bob kifejtette, hogy „a Celularity milyen módon kezdi jelenteni a természetes gyilkolósejtek alkalmazásával a leukémia és más vérrákfajták újfajta gyógymódját”. Amint az FDA engedélyezi, a vállalat milliók számára teheti lehetővé a rák számtalan más fajtájának kezelését. 360 fokos fordulat a placentánál: orvosi hulladékból a gyógyítás folyékony aranya!

Ami az embrionális őssejteket illeti, Bob nem véli széles körben használhatónak őket. Az etikai kérdéseket félretéve úgy gondolja, a méhlepény sejtjei fényévekkel alkalmasabbak gyógyászati felhasználásra. „Sok megtermékenyített petesejt jut el az embrió hólyagcsíra stádiumába, de nem elég jó ahhoz, hogy a terhesség végéig megmaradjon. Közelebbről szemügyre véve az embrionális őssejtvonalakat, igen nagy számuknak (80 százalék) súlyos kromoszóma-rendellenességük van. Az ilyen rendellenesség alapesetben megszakítaná a terhességet ‒ ez történik olyankor, amikor egy nőnek kimarad a menstruációja. Ez kapásból minőség-ellenőrzési rémálommá válik az embrionális őssejtek számára.”

Bob folytatta: „Úgy gondolnám, hogy egy egészséges újszülött méhlepényéből származó őssejtek a »jó háztartás« címkét is magukon hordozzák: »az anyatermészet által jóváhagyva«.”

Tíz évvel azután, hogy a méhlepényből származtatott őssejtekkel munkához látott, Bob megtalálta koncepciója igazolásának helyét, a regeneratív gyógymódok fejlesztésének új platformját. A négyéves New Orleans-i kisfiúnál, Quentin Murraynél akut limfoid leukémiát diagnosztizáltak. Miután a csontvelője kifejletlen fehérvérsejtekkel árasztotta el a szervezetét, Quentin túlélési esélyeit 30 százaléknál is alacsonyabbra becsülték.

Szerencsére azonban a fiú anyukája éppen öt hónapos terhes volt második gyermekével, egy kislánnyal. Amikor Jory megszületett, az orvosai azonnal vérmintát vittek a Celgene-be elemzésre. Bob reményei szerint kétágú megközelítéssel tervezte kezelni Quentint: „A köldökzsinórvér sejtjei újjáépíthetik a csontvelőjét. Emellett úgy hittem, a méhlepény sejtjei hatásosabbá tehetik a köldökzsinórvér sejtjeit, és talán daganatgátló hatásuk is van.”

Mindenkinek tátva maradt a szája. Egy fiú-lány testvérpár esetében a köldökzsinórvér-kompatibilitás 25 százalék körüli ‒ ami „genetikai kockajáték” Bob szerint. Most működött. Jory placentáját és köldökzsinórvérét elszállították a Lifebank USA-ba, hogy lefagyasszák. Amikor 2008 márciusában az FDA „mint különleges használatra igénybe vehetőt” jóváhagyta az eljárást, Quentin az első páciens lett az USA-ban, aki donortól származó köldökzsinórvért és a méhlepénysejteket tartalmazó átültetést kapott.

Az ifjú páciens ragyogó eredményeket mutatott. Olyan gyors ütemben javult az állapota, hogy a köldökzsinórvér-transzplantáción átesett pácienseknél szokásoshoz képest egy héttel korábban kiengedték a kórházból. Tíz évvel később elmesélte a történetét a Vatikánban tartott konferencián. Az egyik legmeghatóbb és legnagyobb erővel ható történet volt, ami azon a héten elhangzott.

Quentin állapota azóta is remissziós, azaz tünetmentes, aktív életet él, imád harsonázni és videojátékokkal játszani. Mindezekért az érdem Joryt illeti meg. Végtére is nélküle ‒ és a tőle kapott őssejtek nélkül ‒ már nem lenne köztünk!

Őssejtek: a természet regeneratív motorjai

A Panamában töltött első napomon bekötötték az első fájdalommentes, félórás intravénás őssejtinfúziómat, a rotátorköpenyembe pedig három injekciót adtak, ettől jobban lettem. A második napi kezelést követően a gyakran „citokinválasznak” nevezett reakciót produkáltam. Dideregtem, de nem féltem. Megnyugtattak, hogy ez normális: „A teste gyógyul, csak pihenjen egy kicsit.” A hidegrázás úgy húsz percig tartott. Másnap reggel, az utolsó kezelésem előtt felébredtem..., és csodával határos dolog történt. Felálltam..., és tizennégy év után először... semmit nem éreztem! Sem fájdalmat, sem a gerincem merevségét..., sem késszúrásszerű érzést a hirtelen hajlékonnyá vált vállamban..., sem egy árva nyilallást!

És ami igazán elképesztő volt, csak ezután következett. A gerinccsatorna-szűkületem miatti oly sokévnyi kínszenvedés után egyenesen és biztosan álltam, a hátam pedig egyáltalán nem fájt. Hajlékony volt, szabad, egészségesebb, mint valaha. Ismered azt a kifejezést, hogy mintha újjászületett volna? Ez az újszülött minden túlzás nélkül én voltam.